Ústavný súd zastavil deportáciu islamistu. Turecko by porušilo jeho práva

Súd nariadil jeho deportáciu do Turecka ešte v roku 2016.

BERLÍN. Nemecký ústavný súd zastavil v utorok deportáciu nemenovaného tureckého občana, ktorý bol odsúdený za podporu terorizmu. Informovala o tom agentúra AP. Ústavný súd svoje rozhodnutie zdôvodnil tým, že súd nižšieho stupňa nezobral na zreteľ možnosť, že odsúdený by po vydaní do Turecka mohol byť podrobený mučeniu. Turecký občan narodený v Nemecku, ktorého meno nemecké úrady v súlade so zákonom nezverejnili, bol podľa ústavného súdu v roku 2015 odsúdený za podporu teroristickej organizácie Džund aš-Šám. Tú podporoval finančne aj inými prostriedkami. Súd nariadil jeho deportáciu do Turecka v roku 2016, proti čomu sa však odsúdený odvolal s odôvodnením, že by mohol byť podrobený mučeniu. Súd vyššieho stupňa odvolanie zamietol s tým, že islamský radikál by nemal v Turecku čeliť takému porušovaniu ľudských práv, akému sú vystavovaní napríklad kurdskí povstalci. Ústavný súd však dospel k záveru, že existujú dôkazy, že práva odsúdeného by v Turecku mohli byť porušované, a vrátil prípad súdu nižšieho stupňa na opätovné prerokovanie.


Požiarom poškodená katedrála Notre-Dame je stabilizovaná

"Už nehrozí, že by steny budovy mohli spadnúť," povedal hovorca hasičov.

PARÍŽ. Architekti a stavební pracovníci už stabilizovali poškodenú budovu parížskej katedrály Notre-Dame, oznámil v piatok večer hasičský zbor. Štyri dni po tom, ako pamiatku spustošil požiar, tak budú môcť jeho príslušníci z miesta odísť, informuje agentúra AP. "Už nehrozí, že by steny budovy mohli spadnúť," povedal hovorca hasičov Gabriel Plus pre agentúru Associated Press (AP) s tým, že hasičom sa podarilo ochladiť steny a trosky strechy, ktoré sa zrútili dovnútra katedrály. "Je zázrak, že katedrála stále stojí a že všetky artefakty boli zachránené," uviedol. Rektor katedrály Patrick Chauvet predtým povedal, že za rýchlo sa šíriacim požiarom z pondelkového večera mohla byť "počítačová porucha", ktorej presný charakter však neobjasnil. "Môžeme zistiť, čo sa stalo, za dva alebo tri mesiace," povedal na stretnutí miestnych podnikateľov. Vyšetrovatelia parížskej polície vo štvrtok uviedli, že najpravdepodobnejšou príčinou požiaru bol elektrický skrat. Noviny Le Parisien priniesli správu, podľa ktorej mohla počítačová porucha zle nasmerovať hasičov reagujúcich na prvotný požiarny poplach. Denník bez uvedenia zdrojov napísal, že vyšetrovatelia tiež preverujú, či požiar nesúvisel s dočasnými výťahmi používanými pri renovácii, ktorá na katedrále prebiehala. Chauvet povedal, že požiarne hlásiče sú umiestnené po celej budove, ktorú označil za "dobre chránenú". Katolícki veriaci sa v piatok zhromaždili na modlitbách krížovej cesty neďaleko katedrály, zatiaľ čo francúzsky prezident Emmanuel Macron sa stretol s predstaviteľmi Organizácie Spojených národov pre vzdelávanie, vedu a kultúru (UNESCO), ktorá ponúkla technickú pomoc s rekonštrukciou. Príspevky na obnovu katedrály Notre-Dame z celého sveta už presiahli miliardu dolárov, dodáva AP.


Na objave záhadného mayského veľkomesta pracovali aj Slováci

Masívne letecké skúmanie ukázalo tisícky nových stavieb.

BRATISLAVA. V guatemalskej džungli sa väčšina tajomstiev mayskej civilizácie ukrývala v hustých lesných porastoch. Na ich odkrývaní spolupracovali aj slovenskí vedci, medzi nimi mayológ a vedúci slovenského tímu Milan Kováč a geodet Tibor Lieskovský. Vďaka masívnemu leteckému laserovému skúmaniu sa medzinárodnému tímu podarilo objaviť viac ako 60-tisíc kamenných pyramíd, chrámov, ciest, kanálov a iných stavieb. "Slovenskí vedci sa vo významnej miere podieľali na prevratných objavoch týkajúcich sa záhadnej civilizácie Mayov," píše Centrum mezoamerických štúdií Filozofickej fakulty Univerzity Komenského v Bratislave v pozvánke na tlačovú konferenciu. Výsledky veľkého medzinárodného výskumu predstavil minulý týždeň časopis National Geographic. Viac informácií o slovenskej účasti majú vedci prezradiť na štvrtkovej tlačovej konferencii. Letecké laserové zábery potvrdili, že oblasť na severe Guatemaly je systémom obydlí, ktorého veľkosť a hustotu doteraz vedci na základe pozemných výskumov výrazne podceňovali. Tie naznačovali, že Mayovia žili v riedko osídlených mestách a trópy ich pomaly zabíjali. No nález veľkomiest, zložitých systémov ciest a zavlažovania dokazuje, že trópy Mayom prospievali. "Teraz musíme brať do úvahy, že zložité spoločnosti mohli v trópoch vzniknúť a neskôr sa rozšíriť smerom von," povedal pre National Geographic archeológ Marcello Canuto, ktorý sa takisto do výskumu zapojil.


Grécka polícia zatkla troch prevádzačov, ktorí zadržiavali migrantov

Podľa polície žiadali za prepustenie od každej osoby 2 500 eur.

SOLÚN. Grécka polícia v Solúne zatkla troch Pakistancov, ktorí údajne v sklade na okraji mesta zadržiavali 21 migrantov ako rukojemníkov, pričom za ich prepustenie požadovali peniaze. Trinásť Eritrejčanov, sedem Pakistancov a jedna osoba z Mjanmarska prišli do krajiny v stredu z Turecka. Prevádzači ich následne odviedli do skladu a podľa polície žiadali za prepustenie od každej osoby 2 500 eur. Zatknutia, ktoré sa odohrali už v piatok, ohlásila polícia v sobotu. Grécka polícia medzičasom pátra po vodičovi, ktorý pri Solúne prešiel veľkou rýchlosťou cez mýtnu stanicu na diaľnici smerujúcej k Aténam. Vodič neskôr auto prenasledované políciou opustil a ušiel. Policajti v ňom objavili päť pakistanských migrantov.


Odídenci z OĽaNO rokujú s viacerými stranami

Niektorí pripúšťajú, že z politiky odídu.

BRATISLAVA. Poslanci Národnej rady (NR), ktorí pred časom odišli z klubu OĽaNO, rokujú s viacerými stranami, svoju politickú budúcnosť zvažujú. Pre TASR povedali, že prihliadať budú na hodnoty a program strán. "Premýšľam o politickej budúcnosti. Uzavrela som určitú kapitolu. Snažila som sa vždy poctivo pracovať v prospech hnutia a pre voličov," skonštatovala pre TASR Anna Verešová s tým, že sa venovala rodinnej politike. Na otázku, či je možné, že z politiky odíde, odpovedala, že všetko je otvorené. "Mnohí hovoria, že politika je špinavá. Ja môžem povedať že politika je služba, verejná služba ľuďom. Dôležité je, kto ju robí. Takže, ak ľudia vnímajú nejakú špinavosť politiky, asi nie sú spokojní s tými, ktorí ju vedú," skonštatovala. Ak by odišla z politiky, chce sa naďalej venovať pomoci ľuďom. Prioritné sú pre ňu prorodinné a sociálne témy. Poslankyňa Soňa Gaborčáková považuje za dôležité koncepčné riešenia. "Ak ostanem v politike, potrebujem stranu, ktorá bude robiť veci koncepčne. Stretávam sa s lídrami politických strán, ktorí mi ponúkajú, aby som sa stala ich súčasťou," povedala. Momentálne však podľa svojich slov nie je rozhodnutá, či v politike ostáva. Doplnila, že pri rozhodovaní prihliada aj na hodnoty strany a jej lídra. Zo spolupráce nevylučuje liberálov, hoci je podľa svojich slov konzervatívec. "Je mi bližšie skôr to, ale nedovolila by som si odsúdiť niekoho preto, že je liberál," dodala s tým, že je dôležité spájať, a nie rozdeľovať. "Rokovania prebiehajú, chodíme na stretnutia," povedala pre TASR poslankyňa Elena Červeňáková. Rokovala už s tromi stranami, štvrté rokovanie ju čaká. Zatiaľ nevie, pre ktorú sa rozhodne, prihliadať bude na jej program. Chcela by sa venovať oblasti zdravotníctva, a to najmä dlhodobej starostlivosti a prepojeniu sociálnej starostlivosti. "Zvažoval som. či ostať v politike, ale nakoniec ma presvedčili, že by bola škoda zanechať skúsenosti, takže pravdepodobne v politike ostanem," povedal ďalší z odídených poslancov Jozef Lukáč. Doplnil, že ho oslovili štyri strany. Vzhľadom na to, že sa ešte nerozhodol, nechcel ich bližšie špecifikovať. Dodal však, že mu záleží na tom, aby mu boli blízke hodnotovo.


Exminister Szigeti je nevinný, podľa súdu podvod nespáchal

Bývalý minister školstva Lászlo Szigeti bol obvinený zo subvenčného podvodu.

BRATISLAVA. Krajský súd v Bratislave vo štvrtok definitívne oslobodil bývalého ministra školstva Lászloá Szigetiho spod obžaloby z trestného činu subvenčného podvodu. Jeho rozhodnutie je právoplatné. "Ja si myslím, že rozhodnutie je spravodlivé," reagoval exminister. Dotácia podľa neho išla štandardnou cestou a on nemohol niesť zodpovednosť za to, že bola použitá na iný účel. Súd vo štvrtok rozhodoval o odvolaní prokurátora voči rozsudku Okresného súdu  Bratislava III, ktorý v decembri minulého roka taktiež Szigetiho spod obžaloby oslobodil. Súd vtedy okrem iného skonštatoval, že skutok sa stal, ale nespáchal ho obžalovaný. "Odvolanie Krajskej prokuratúry Bratislava sa zamieta," povedala vo štvrtok predsedníčka senátu Krajského súdu v Bratislave. Uviedla, že okresný súd vykonal v tejto veci rozsiahle dokazovanie. Konanie vtedajšieho ministra však podľa Krajského súdu nebolo úplne v súlade splatnými vyhláškami. Trestný čin však nespáchal. "Nebol produkovaný žiaden priamy ani nepriamy dôkaz, že vedel o použití prostriedkov starostom na iný účel," skonštatovala okrem iného predsedníčka senátu. László Szigeti počas celého procesu svoju vinu odmietal. Podľa obžaloby v prepočte 116.178 eur z rezortného rozpočtu určených na riešenie havarijného stavu školskej telocvične v obci Zemianska Olča malo smerovať v rozpore s predpismi do prestavby sály súkromnej spoločnosti. Politikovi, ktorý to mal umožniť, hrozilo pôvodne päť- až 12-ročné väzenie. Exminister sa podľa prokuratúry dohodol s vtedajším starostom obce, prijal od neho v marci 2006 poštou žiadosť o dotáciu, nedal ju zaevidovať do elektronického systému ministerstva a rozhodol o pridelení dotácie, aj keď vedel, že obec nespĺňa podmienky.


SaS nechápe, prečo prokuratúra a polícia ešte nekonajú voči Trnkovi

Strana SaS vyzýva orgány činné v trestnom konaní, aby začali voči Trnkovi konať.

BRATISLAVA. Opozičná strana Sloboda a Solidarita (SaS) nerozumie postupu polície a Generálnej prokuratúry v prípade bývalého generálneho prokurátora Dobroslava Trnku. Ako sa ďalej uvádza vo vyhlásení SaS, nie je im jasné, ako je možné, že Trnka stále pracuje na prokuratúre a nečelí trestnému stíhaniu ani disciplinárnemu konaniu. "Generálny prokurátor Jaromír Čižnár minulý týždeň tvrdil, že mu Trnka v minulosti pustil nahrávku, ktorá zrejme pochádzala zo spisu Gorila. Pritom je známe, že to bol práve Trnka, ktorý ako generálny prokurátor vyvíjal aktivity proti vyšetrovaniu tohto prípadu," povedal podpredseda SaS Ľubomír Galko. Podľa Galka tlaky z vyšších miest na marenie vyšetrovania a s tým spojené šikanovanie nakoniec viedli k odchodu vyšetrovateľa Mareka Gajdoša z polície. V tejto súvislosti SaS upozorňuje na skutočnosť, že existencia nahrávky Gorila sa potvrdila len pred niekoľkými týždňami po tom, čo bola vykonaná domová prehliadka u obvineného Mariana Kočnera. "Teraz sa navyše verejnosť dozvedela, priamo z úst generálneho prokurátora, že Trnka, ktorý mal k Marianovi K. nadštandardne blízko, disponoval minimálne časťou záznamu," povedal Galko.Strana SaS preto žiada orgány činné v trestnom konaní, aby pri Dobroslavovi Trnkovi nerobili výnimku a postupovali voči nemu ako voči ktorémukoľvek občanovi, podozrivému zo závažnej trestnej činnosti. „Je neprípustné, aby polícia a prokuratúra udelila Trnkovi status nedotknuteľnosti. Ide o človeka, ktorý sa dostal do područia Mariana K., napomáhal kryť jeho podvody a dokonca mal zatajovať dôležité dôkazy pre trestné konanie v kauze Gorila,“ dodal Galko. Generálny prokurátor Jaromír Čižnár na minulotýždňovej tlačovej besede uviedol, že niekedy v rokoch 2008 až 2009 mu vtedajší generálny prokurátor Trnka púšťal na notebooku "nejaký záznam, na ktorom bol pán Határ (František Határ, spolupracovník expremiéra Roberta Fica, pozn. SITA)". Podľa Čižnára sa na nahrávke hovorilo o vybavovaní sponzorského daru. Trnku sa podľa vlastných slov Čižnár opýtal, že načo mu to púšťa. Dodal, že o existencii spisu Gorila vtedy nevedel.


Novú linku metra v New Yorku okrášlia maľby svetových umelcov

Diela zachytávajú historické míľniky mesta aj tváre bežných obyvateľov.

Nová linka metra v Manhattane sa premenila na podzemnú galériu. Trasu, ktorá kopíruje 2nd Avenue ozdobili kolekciou obrazov Vik Muniz, Sarah Sze, Chuck Close alebo Jean Shin. Denne si ju môže prehliadnuť až 200-tisíc ľudí. „Metro na druhej Avenue ponúkne Newyorčanom podzemné múzeum a vzdá hold rozsiahlej tradícii stavebného inžinierstva, ktoré povzbudzuje ľudského ducha,“ vyhlásil o projekte guvernér štátu New York, Andrew Cuomo. Svojimi rozmermi unikátny projekt je zastrešený brazílskym maliarom a fotografom Vikom Munizom. Na mozaikách sa najčastejšie objavujú portréty bežných obyvateľov mesta, no možno medzi nimi zahliadnuť aj tvár Lou Reeda alebo Philipa Glassa. Portréty dopĺňajú maľby historickým míľnikov mesta. Novú linku metra a s ňou aj trvalú výstavu diel sprístupnia od 1. januára 2017.


Vybuchla sopka Stromboli, turisti zo strachu naskákali do mora

RÍM. Najmenej jeden človek prišiel o život pri sérii mohutných výbuchov, ktoré v stredu otriasli vulkánom Stromboli na rovnomennom talianskom sopečnom ostrove ležiacom neďaleko Sicílie. Informovala o tom agentúra DPA. Podľa Marca Giorgianniho, starostu obce Lipari ležiacej na susednom rovnomennom ostrove, prišiel o život turista, ktorý sa nachádzal v masíve sopky spoločne s ďalšou osobou. Tá údajne utrpela zranenia. Podľa správ talianskych médií prišiel o život 35-ročný muž zo Sicílie. Na túre ho sprevádzal spoločník z Brazílie, ktorého po erupciách našli dehydrovaného a v stave šoku. Obaja sa nachádzali v oblasti, kde je povolený výstup bez sprievodcu. Okrem mohutných výbuchov začala sopka chrliť popol a kusy horniny a vyliala sa z nej láva, ktorá spôsobila menšie požiare. Na ich hasenie boli nasadené hasičské lietadlá. Podľa správ talianskej agentúry ANSA približne 30 vystrašených turistov skočilo do mora. Tam hľadali útočisko aj obyvatelia blízkej dediny Ginostra, zatiaľ čo iní sa zabarikádovali vo svojich domoch. Na ostrov boli vyslané lode, ktoré odtiaľ evakuovali 70 ľudí, uvádza portál tg24.sky.it. Na ostrove trvale žije zhruba 500 ľudí, počas letnej sezóny tam však prichádza mnoho návštevníkov. Prístup na vrchol sopky je už dlhší čas zakázaný. Výstup je povolený len do nadmorskej výšky 400 metrov. Stromboli je súčasťou Liparských ostrovov. Posledná veľká erupcia sopky vysokej 926 metrov bola zaznamenaná 13. apríla 2009. Na jej vrchole sú tri aktívne krátery. Na ostrove sa nachádzajú dve osady, v ktorých žije už len niekoľko stoviek ľudí.


Ničivá sila hurikánov má pozitívny vplyv na automobilový trh v USA

Američania v zničených mestách nahrádzajú svoje poškodené vozidlá.

WASHINGTON. Hurikánová sezóna bude mať na americký automobilový trh nečakaný vplyv. Američania v zničených mestách nahrádzajú svoje poškodené vozidlá, čo podľa konzultačných spoločností J.D. Power a LMC Automotive posunie tempo predaja na najvyššiu úroveň v tomto roku. "Vplyv hurikánov Harvey a Irma by mal zvýšiť súkromný dopyt po vozidlách po zvyšok tohto roka a aj v budúcom roku," povedal Jeff Schuster, viceprezident prognostického odboru LMC Automotive. Hurikán Irma zasiahol USA zhruba dva týždne po tom, čo Harvey zdevastoval Houston, a najmä záplavami spôsobil miliardové škody. Trh bude ťažiť z dopytu vyvolaného búrkami, ale výrazné zľavy aj naďalej ohrozujú zdravie sektora. "Musíme nahradiť minimálne 500.000 poškodených alebo zničených vozidiel, čo klesajúcemu automobilovému trhu prinesie v nasledujúcich šiestich až deviatich mesiacoch určitú úľavu." Podľa neho to však nič nemení na očakávanom poklese dopytu v budúcich dvoch až troch rokoch. Maloobchodný predaj za prvých deväť mesiacov dosiahne približne 15 miliónov vozidiel, čo je v medziročnom porovnaní len minimálna zmena. Predaj v septembri by mal medziročne klesnúť o 2,6 % na 1,2 milióna vozidiel. Výrobcovia sa snažia pomocou rekordných a agresívnych zliav zbaviť rekordných skladových zásob. "Hoci branža bude v nadchádzajúcich mesiacoch ťažiť z dopytu vyvolaného búrkami, výrazné zľavy aj naďalej ohrozujú zdravie sektora," varuje Thomas King, viceprezident analytického odboru J.D. Power.


Na Slovensku vznikne nový operátor. Bude najväčším alternatívnym hráčom

Swan a Benestra sa môžu spojiť. Fúziu povolil Protimonopolný úrad.

BRATISLAVA. Protimonopolný úrad odsúhlasil fúziu spoločností Swan a Benestra. Úrad rozhodol po viac ako sedemmesačnom detailnom preskúmavaní transakcie a námietkach konkurencie. Spoločnosť DanubiaTel, ktorá prevádzkuje Swan, sa oficiálne môže spojiť s investičným fondom Sandberg Capital. Na slovenskom telekomunikačnom trhu tak vznikne nový alternatívny hráč, ktorý má výlučne slovenských vlastníkov. „Firmy sa vzájomne vynikajúco dopĺňajú, pretože každá je silná v inom segmente,“ povedal Michal Rybovič, partner Sandberg Capital a generálny riaditeľ Benestry. Po schválení koncentrácie Protimonoplným úradom obaja investori očakávajú uzavretie transakcie do jedného mesiaca. "Následne začneme pracovať na zjednotení ponuky pre zákazníkov, infraštruktúry a zdrojov. Našou ambíciou je, aby sme už na konci roka 2018 pôsobili ako jeden subjekt,“ avizoval partner Sandberg Capital a generálny riaditeľ Benestry Michal Rybovič.   Benestra je podľa neho silná v oblasti korporátnych a biznis klientov. Na druhej strane nemá žiadny podiel v segmente domácností, kde, naopak, pôsobí Swan. Hodnotu transakcie ani jedna zo strán nezverejnila. Hoci obe firmy podpísali obchod, neznamená to, že firmy sa automaticky spojili. Sandberg očakáva, že celý proces predbehne do roka až roka a pol. Navyše, celý obchod ešte bude musieť posúdiť Protimonopolný úrad. Ak to odklepne, fungovanie firiem bude vyzerať nasledovne. V spoločnom podniku budú mať obe firmy rovnaký podiel - teda po 50 percent. Aj po rokoch bude spojenie znamenať výhody najmä pre firemných klientov. DanubiaTel bude mať manažérsku kontrolu, Sandberg Capital bude pôsobiť v pozícii finančného partnera. Bude sa teda venovať finančnej stránke spoločnosti, ako aj prípadne ďalším nákupom. „Spojenie spoločností Swan a Benestra vnímam ako ďalší míľnik v konsolidácii slovenského telekomunikačného trhu. Sme radi, že Swan je jeho súčasťou a že sa spájame s takým silným hráčom, ako je Benestra. Verím, že naše spojenie bude úspešné,“ konštatoval spolumajiteľ Swanu Juraj Ondriš. Za výhodu šéfredaktor špecializovaného webu techbox.sk Roman Calík považuje pridanie komerčných služieb, ako je napríklad televízia aj pre firemných zákazníkov. Určite sa však podľa neho môžu dočkať bohatšej ponuky služieb či lepších podmienok už poskytovaných služieb. „Aj po rokoch bude spojenie znamenať výhody najmä pre firemných klientov, keďže veľký operátor znamená viac možností, väčšiu dostupnosť riešení, potenciálne lepšie ceny vďaka úsporám z rozsahu,“ dopĺňa šéfredaktor špecializovaného webu Živé.sk Filip Hanker. Spoločný operátor bude podľa Ryboviča poskytovať služby pre domácnosti i biznis segment. Pre domácnosti pôjde o vysokorýchlostný bezpečný internet, televízia, hlasové služby. „Pre korporátnu klientelu to budú dátové služby, internet, cloudové služby, hlasové, služby, služby datacentier. Zvláštnu pozornosť budeme venovať rozvoju moderných služieb postavených na cloudových technológiách a službám bezpečnosti,“ dodal Rybovič. Medzi prvé kroky, ktoré spoločný podnik Swan a Benestra urobia, budú rozsiahle investície do infraštruktúry, ponuky nových služieb a produktov. Firmy tiež plánujú rozširovanie bezdrôtovej LTE siete. Tá sa môže podľa Hankera budovať napríklad v nových lokalitách, hoci aj v menších mestách či dokonca na vidieku, ak tam budú novostavby s viac bytmi alebo v lokalitách s vyššou bonitou. Obchod sa pritom netýka spoločnosti Swan Mobile, ktorá prevádzkuje štvrtého mobilného operátora na Slovensku - 4ka. Jej väčšinovým majiteľom naďalej ostane spoločnosť DanubiaTel. „Predpokladám, že zmena preferencií a záujem vstúpiť do mobilného segmentu je skôr v strednodobom horizonte,“ dodal pre SME Rybovič.


V Nemecku ušli z cirkusu dve zebry, jednu za podarilo chytiť

HAMBURG. Dve zebry ušli v noci na stredu zo stajní v cirkuse pri mestečku Tessin v nemeckej spolkovej krajine Meklenbursko-Predpomoransko. Jedno zo zvierat chytili, druhá zebra však počas tejto vychádzky zjavne zapríčinila dopravnú nehodu a úradom sa ju dosiaľ dolapiť nepodarilo, píše agentúra DPA. Miestny obyvateľ si zebry v noci všimol a zalarmoval políciu, uviedla v stredu policajná hovorkyňa. Jedno zo zvierat následne úrady bez problémov chytili a priviezli späť do cirkusu. Druhá zebra sa ráno pri diaľnici pri Tessine, ktorý leží neďaleko mesta Rostock, zrazila s autom. Pri nehode sa podľa polície nikto nezranil. Zebru sa však dosiaľ nepodarilo chytiť, a to napriek rôznym pokusom prilákať ju, okrem iného na jedlo.


Mayová chce na stretnutí s Trumpom vyzdvihnúť dôležitosť NATO a EÚ

Britská premiérka plánuje byť pri diskusii s novým americkým prezidentom nanajvýš úprimná.

LONDÝN. Britská premiérka Theresa Mayová plánuje počas svojho nadchádzajúceho prvého stretnutia s novým americkým prezidentom Donaldom Trumpom zdôrazniť význam Severoatlantickej aliancie aj Európskej únie. Vyjadrila sa tak pre sobotňajšie vydanie denníka Financial Times. Trump síce v priebehu svojej inaugurácie naznačil, že NATO už nie je taká potrebná, Mayová sa však aj napriek tomu domnieva, že význam a dôležitosť tejto organizácie nový americký prezident uznáva. "Som tiež presvedčená o tom, že USA uznajú dôležitosť spolupráce, ktorú v Európe máme na to, aby sme si zaistili spoločnú obranu a spoločnú bezpečnosť," povedala Mayová. Zdôraznila tiež, že rozhodnutie jej krajiny o brexite, nie je "rozhodnutím o rozbití EÚ". "Chcem, aby EÚ bola naďalej silná a chcem s ňou mať aj naďalej blízke a strategické partnerstvo. Pri hrozbách, ktorým čelíme, nie je teraz vhodná doba na obmedzenie spolupráce," dodala. Mayová odmietla komentovať špekulácie, že by sa s Trumpom mohla stretnúť vo Washingtone už v priebehu nasledovných dní. Podľa Financial Times však uviedla, že plánuje byť pri nadchádzajúcej diskusii s Trumpom "nanajvýš úprimná" a medzi britskou a americkou vládou sa bude snažiť vybudovať "výnimočný vzťah". Mayová zároveň dúfa, že stretnutie umožní obom stranám pripraviť pôdu pre podpis bilaterálnych obchodných dohôd, a to ešte predtým, než Británia formálne vystúpi z EÚ.


Najväčší dodávatelia energií majú schválené staronové ceny elektriny

BRATISLAVA. Niektorí dodávatelia elektriny ešte nemajú schválené nové ceny elektriny. Ako uviedol hovorca Úradu pre reguláciu sieťových odvetví (ÚRSO) Radoslav Igaz, úrad v týchto dňoch intenzívne pracuje v spolupráci s regulovanými subjektmi na čo najrýchlejšom ukončení cenových konaní s menšími dodávateľmi elektriny. „Pre troch najväčších dodávateľov na Slovensku Východoslovenskú energetiku (VSE), Stredoslovenskú energetiku (SSE) a Západoslovenskú energetiku (ZSE Energia) sme už cenové rozhodnutia vydali v utorok 28. februára 2017,“ dodal Igaz. Najväčší dodávatelia budú podľa neho po nevyhnutných úpravách systémov postupne kontaktovať svojich zákazníkov. Ceny elektriny by sa mali vrátiť na úroveň z minulého roka. Po sťažnostiach niektorých odberateľov, že sa im enormne zvýšili faktúry, totiž vláda pod politickým tlakom prinútila regulačný úrad, aby schválil staronové ceny elektriny. Pre kauzu cien energií sa vzdal svojej funkcie šéf ÚRSO Jozef Holjenčík. Opozícia chcela pre problémy s cenami odvolať aj predsedu vlády Roberta Fica.


Pri jeho premiére dvadsiatka vyhrala turnaj, Petrovický výsledok nepreceňuje

Slováci vyhrali všetky tri zápasy na turnaji.

POPRAD. Tri zápasy, tri víťazstvá a prvenstvo na domácom turnaji. Róbert Petrovický si lepší debut v pozícii hlavného trénera slovenskej hokejovej "dvadsiatky" nemohol želať. Okrem výsledkov ho tešili aj viaceré detaily v hre jeho zverencov. Tí veria, že víťazstvo na popradskom turnaji im dodá potrebné sebavedomie do ďalšieho priebehu sezóny. Slováci postupne zdolali nemeckú "dvadsiatku" 3:0, výber Česka do 19 rokov 3:2 a rovesníkov z Dánska 4:2. So skóre 10:4 zopakovali vlaňajší triumf svojich predchodcov. Tých ešte viedol tréner Ernest Bokroš, ktorého medzičasom nahradil Róbert Petrovický. Práve turnaj v Poprade bol pre neho premiérový v pozícii hlavného trénera SR "20." "Je to dobrý pocit, ale ideme ďalej. Chlapci vnímali a reagovali, no najmä pochopili pointu toho, čo chceme. Vždy sme im to vysvetlili, trebárs pri pokrytí hráčov tak, aby to dostali do krvi. Popri tom sme pracovali aj na kondícii, aby sme všetko robili v rýchlosti a aby sme čo najmenej času trávili v obrannom pásme. Chapci to dostávali do seba, reagovali a učili sa. Ukázali to aj v zápasoch, to je dôležité," uviedol Petrovický, ktorý ešte donedávna pôsobil pri A-mužstve po boku Craiga Ramsayho. V novej pozícii sa snažil zužitkovať čo najviac poznatkov, ktoré nadobudol pri kanadskom odborníkovi. "Zapracovali sme aj na disciplíne, pretože v piatich sa hrá lepšie ako oslabení. Ja verím, že sa to bude stále zlepšovať a zminimalizujeme počet presiloviek súperov. Trochu si oddýchneme a už o týždeň sa s väčšinou "popradského" kádra stretneme v Detve. Pokračujeme v práci, aby sme všetky zápasy hrali na víťazstvo," uviedol. Mladí Slováci spečatili triumf na turnaji víťazstvom nad Dánskom. Výsledok 4:2 niesol výrazný rukopis Mareka Minárika, ktorý strelil tri góly. Hrdinu záverečného zápasu tešil kolektívny výkon, ktorý od mužstva vyžadoval nový tréner. "Ja si myslím, že musí byť spokojný. Takáto premiéra je skvelá pre každého trénera. Náš výsledok bol výsledkom aj jeho práce," poznamenal Minárik. Na adresu nového kormidelníka sa pozitívne vyjadril aj kapitán Róbert Džugan. "Bolo to niečo nové. Prišiel s čerstvými skúsenosťami z reprezentačného A-mužstva. Od Craiga (Ramsayho) priniesol nové metódy, aj pre nás to bolo niečo iné. Podporoval útočný hokej, dôležité bolo dodržiavať systém. Je to autorita a skvelý človek." Trojdňový turnaj bol pre Petrovického zverencov vyvrcholením dvojtýždňového bloku spoločnej prípravy. "Myslím si, že sme toho stihli dosť. Zapracovali sme najmä na systémových veciach, potešiteľných je aj 10 strelených gólov. Vyskytlo sa však aj viacero chybičiek, no máme ešte pred sebou dosť času, počas ktorého vieme na nich pracovať," uviedol Džugan.


Kližan nebude štartovať na tráve. Chce sa vrátiť na pozície, na ktorých bol

Chcem sa dať dokopy po kondičnej stránke, doplnil slovenský tenista.

POPRAD. Tenisový challenger Poprad - Tatry 2018 je bez väčšiny súčasného kádra slovenských daviscupových reprezentantov. V hlavnom "pavúku" z nich účinkuje iba štvrtý nasadený Jozef Kovalík. Na podujatie však zavítal aj Martin Kližan. A hoci sa nepredstavil na antukových kurtoch v akcii, podporil domáci challenger aspoň svojou účasťou. Popri kondičnej príprave na Štrbskom Plese prišiel na detské popoludnie spojené s autogramiádou v popradskom nákupnom centre. "Veľmi rád sa zúčastňujem na takýchto akciách. Na turnajoch sa snažia hráči sústrediť, všetko majú naplánované a tieto ´eventy´ sú potom namáhavé, ale je to veľmi dobré pre ľudí, fanúšikov a deti. Keď hráči majú z toho dobrý pocit ako ja, je to fajn," cituje Kližana oficiálny web turnaja www.tenista.sk. Kým väčšina svetovej špičky ladí formu na tretí grandslamový turnaj roka vo Wimbledone, dvadsaťosemročný Bratislavčan momentálne naberá vo Vysokých Tatrách fyzické sily pred druhou polovicou sezóny. "Som tu s kondičným trénerom Kristiánom Cupákom. Makáme každý deň, začíname teraz už druhý týždeň. Je to veľmi dobrá príprava v Tatrách, najmä v tej nadmorskej výške. Každý deň mám tri tréningy, beháme, prípadne sa venujeme vytrvalostným veciam, fartleku, výbušnosti. Cítim na svojom tele, že sa zlepšujem po kondičnej stránke," prezradil pre web tenista.sk Kližan, ktorý nebude štartovať na prípravných turnajoch na tráve a následne ani vo Wimbledone. "Tam by som bol len v kvalifikácii. Radšej urobím mesiac prípravy naplno, dá mi to viac, ako keby som menil antuku za trávu a potom naspäť. Chcem sa dať dokopy po kondičnej stránke. Po Tatrách bude hrať ešte dva týždne tenis v Bratislave. Dobre to vyšlo. Pripravím sa na antukové podujatia v Hamburgu a Kitzbüheli. Pokračuje aj spolupráca s Dominikom Hrbatým, s ktorým idem na tieto dva turnaje. Potom sa dohodneme, ako ďalej," vysvetlil 111. hráč svetového rebríčka, ktorá je po zranení na ceste späť do tenisovej špičky. "So sezónou som spokojný, aj keď, samozrejme, všetko môže byť lepšie. Myslím si, že po zranení, ktoré trvalo šesť mesiacov, som sa do toho dostal veľmi dobre. Až do februára 2019 neobhajujem skoro žiadne body. O chvíľu sa dostanem do prvej stovky a potom tie ciele budú ešte vyššie. Chcem sa vrátiť na pozície, na ktorých som bol. Nebude to hneď, je to dlhá cesta," zakončil Kližan.


Švédsko hlási prvé posily z NHL, na Slovensko by mohol prísť aj Lundqvist

ŠTOKHOLM. Švédska hokejová reprezentácia hlási prvé posily zo zámorskej NHL pre májové MS na Slovensku. Podľa denníka Expressen môže tréner úradujúcich majstrov sveta Rikard Grönborg počítať s účasťou obrancu Adama Larssona z Edmontonu a útočníka Adriana Kempeho z Los Angeles Kings. Na šampionát by mal prísť aj brankár Vancouvru Jacob Markström, ktorý potvrdil svoj štart v rozhovore pre kanadskú stanicu Sportsnet. Larsson aj Kempe boli súčasťou zlatého kádra na vlaňajších MS v Dánsku, bek Edmontonu sa navyše dostal do All Star tímu šampionátu. Švédsky hokejový zväz by mal potvrdiť mená prvých zámorských posíl na svojom webe v najbližšom čase. Vedenie švédskej reprezentácie už dostalo negatívne stanoviská smerom k MS od trojice hráčov Anaheimu Hampusa Lindholma, Rickarda Rakella a Jakoba Silfverberga. "Mrzí nás to, no všetci traja majú zranenia, ktoré si musia doliečiť. Nezostáva nám nič iné, ako to akceptovať," povedal pre Expressen Grönborg, ktorý čaká ešte na stanovisko brankára NY Rangers Henrika Lundqvista. "Bude ešte potrebovať čas na definitívne rozhodnutie. Nechcem ho v tejto chvíli do neho tlačiť," dodal. Švédsko sa na MS predstaví v bratislavskej B-skupine, v ktorej postupne narazí na Česko, Taliansko, Nórsko, Rakúsko, Švajčiarsko, Lotyšsko a Rusko.


PS-Spolu chce viac peňazí pre školstvo. Plánuje každoročné zvýšenie platov o desať percent

Cieľom je aj znížiť počet vysokých škôl.

BRATISLAVA. Koalícia Progresívne Slovensko-Spolu chce posilniť vzdelávanie učiteľov, zvýšiť ich platy a znížiť počet vysokých škôl. Tvrdia, že sú pripravení politicky presadzovať aj viac peňazí pre školstvo. Plán zásadnej zmeny vzdelávania na Slovensku v piatok predstavili odborníci koalície Vladimír Šucha a Juraj Hipš. Zásadná zmena sa však podľa Hipša nedá presadiť naraz. "Je to postupný proces desiatok a stoviek malých krokov, ktoré sa skúšajú, testujú a postupne zavádzajú do praxe. Náš plán bude postupný a úspechom bude, keď sa naozaj zmení spôsob vyučovania každého žiaka na Slovensku. Kľúčové je mať pritom jasnú víziu - morálny základ, na ktorom vzdelávací ekosystém má stáť, a schopných a pripravených ľudí," hovorí. PS-Spolu chce priniesť najradikálnejšie zvýšenie platov učiteľov. Plánované zvýšenie je každý rok v priemere o 10 percent. Zároveň plánujú zvýšiť podiel pohyblivej zložky platu v závislosti od výkonu. Koalícia chce tiež nájsť spôsob, aby zohľadnila regionálne rozdiely a náročnosť prostredia. Rovnakým tempom chce PS-Spolu zvyšovať aj platy vysokoškolských učiteľov, výskumných a vývojových pracovníkov. Podľa ich prepočtov treba v priemere medziročne vynaložiť na platy učiteľov zo štátneho rozpočtu o 227 miliónov eur viac a z rozpočtov samospráv v priemere o 55,5 miliónov viac. PS-Spolu plánuje aj prepojiť pedagogické fakulty do Slovenskej učiteľskej akadémie. Tá by mala zaručiť napríklad výrazne dlhšiu pedagogickú prax na školách. Medzi ďalšie plány koalície patria zlepšenie podpory učiteľov, zmena siete verejných vysokých škôl, nové možnosti celoživotného vzdelávania s cieľom zachovania sociálneho zmieru a prosperity Slovenska a tiež jasné stanovenie národných priorít vo vede a vytvorenie Slovenského inštitútu technológií a inovácií, ktorý by bol priestorom pre spoluprácu domáceho aj zahraničného verejného a súkromného sektora s cieľom priniesť inovácie do slovenskej ekonomiky.


Na Štefanovičovej vyrúbal DPB stromy, Vallo priznáva rad pochybení

BRATISLAVA. Na Štefanovičovej ulici v Bratislave, pri električkovej zastávke - Úrad vlády SR, vyrúbali v utorok (25. 6.) stromy. Bratislavský primátor Matúš Vallo tvrdí, že za tým stojí mestský Dopravný podnik Bratislava (DPB) a že došlo k celému radu pochybení, napríklad nebol vydaný súhlas mesta či k výrubu došlo v období, keď sa nemá robiť. Vallo avizuje, že bude vyvodená zodpovednosť voči pracovníkom DPB alebo mesta. Primátor tvrdí, že DPB, konkrétne jeho infraštruktúrny úsek, názorne ukázal, ako sa žiadny výrub v meste nesmie robiť. "Stromy boli choré a dlhodobo neperspektívne, je k tomu aj dendrologický posudok, ale chorý bol tiež samotný výrub. Čo nás úprimne mrzí, lebo okrem škody na stromoch a mikroklíme v okolí to vrhá zlé svetlo aj na náš tím, ktorý už od svojho nástupu pristupuje k stromom úplne inak - šetrne, informovane, v súlade s legislatívou a aj dobrými mravmi," tvrdí Vallo na sociálnej sieti. V procese smerujúcom k výrubu stromov na Štefanovičovej ulici došlo podľa jeho slov k celému radu pochybení. Primátor priznal, že okrem toho, že boli stromy choré, ich koruny vstupovali do trakčného vedenia električiek a uvažovalo sa o ich výrube aj o náhradnej výsadbe. "K výrubu, ktorý v utorok zrealizoval DPB, však nebol vydaný súhlas mesta, nebol realizovaný v období, keď sa výruby môžu robiť. Voči zodpovedným na strane DPB alebo prípadne mesta bude vyvodená zodpovednosť," skonštatoval Vallo. Avizuje tiež, že hneď, ako to bude možné, zrealizuje sa náhradná výsadba stromov tak, ako bola pre tento úsek Štefanovičovej ulice zo strany mesta pripravovaná. Vyrúbané stromy na Štefanovičovej ulici v Bratislave, pri električkovej zastávke - Úrad vlády SR, ohrozovali okoloidúcich, čakajúcich ľudí na zastávke i električkovú dopravu. V prípade nepriaznivého počasia mohli spôsobiť nešťastie. Pre TASR to uviedol Dopravný podnik Bratislava (DPB), ktorý stromy vyrúbal. Reagoval tak na kritiku primátora Bratislavy Matúša Valla, podľa ktorého došlo k celému radu pochybení. "DPB komunikoval s hlavným mestom o potrebe odstránenia stromov na Štefanovičovej ulici od februára. Prišlo k viacerým spoločným stretnutiam oboch organizácií. Magistrát si dal tieto stromy posúdiť a bolo vypracované Posúdenie zdravotného a statického stavu dreviny. Posudok potvrdil viditeľný stav zlého stavu a choroby stromov," uviedla pre TASR hovorkyňa DPB Adriana Volfová. Zasahovanie konárov do trakčného vedenia je podľa nej z hľadiska bezpečnosti električkovej dopravy neprípustné. DPB preto v marci oznámil mestu, že poslal oznámenie na bratislavský okresný úrad o výrube stromov na Štefanovičovej. "Z dôvodu, že stromy ohrozovali bezpečnosť nielen cestujúcich, ktorí čakali na svoj spoj na zastávke, ale aj okoloidúcich, taktiež ohrozovali aj električkovú dopravu a v prípade nepriaznivého počasia stromy mohli spôsobiť nešťastie, DPB pristúpil v júni k realizácii výrubu," spresnila hovorkyňa. Podľa nej zároveň došlo aj k vzájomnej dohode o výsadbe, ktorá sa zrealizuje na jeseň tohto roka. DPB tvrdí, že ho vzniknutá situácia mrzí a v budúcnosti bude v predstihu informovať o svojich krokoch.


Peter Sagan bude mať na Okolo Švajčiarska brata aj konkurentov

Sagan počas ôsmich rokov vyhral 15 etáp, čo je historický rekordný zápis.

ŽENEVA. Silnú zostavu s troma úradujúcimi národnými šampiónmi a tiež aktuálnym majstrom sveta bude mať cyklistický tím Bora-Hansgrohe na nadchádzajúcich etapových pretekoch Okolo Švajčiarska (9.- 17. 6.). Lídrom bude Peter Sagan, trojnásobnému svetovému šampiónovi budú kryť chrbát majster Rakúska Gregor Mühlberger, majster Nemecka Marcus Burghardt a tiež brat Juraj, ktorý vlani získal titul majstra Slovenska na spoločnom šampionáte Čechov a Slovákov v Žiari nad Hronom. Zostávajúcimi členmi tímu Bora-Hansgrohe budú Poliak Maciej Bodnar, Talian Daniel Oss a Rakúšan Patrick Konrad. Posledný menovaný sa nedávno blysol celkovo 7. priečkou na Giro d´Italia. Prestížne podujatie zaradené do kalendára WorldTour bude pre Petra Sagana tradične príprava na Tour de France, pravidelne sa na ňom zúčastňuje od roku 2010. Sagan počas ôsmich rokov vyhral 15 etáp na Okolo Švajčiarska, čo je historický rekordný zápis. O štyri etapové triumfy menej vybojovali domáce legendy Ferdinand Kübler, Hugo Koblet a Fabian Cancellara. Peter Sagan bude mať zdatných súperov v šprintérskych záveroch etáp na 82. ročníku Tour de Suisse. Organizátori potvrdili účasť Nemca Andrého Greipela (Lotto Soudal), Kolumbijčana Fernanda Gaviriu (Quick-step Floors), Francúza Arnauda Démara (Groupama-FDJ) či Nóra Alexandra Kristoffa (UAE Emirates). Silné nohy vo zvlnených koncovkách zvyknú mať Belgičan Greg van Avermaet (BMC Racing), či Austrálčan Michael Matthews. "Štartovné pole máme silné ako azda nikdy v nedávnej minulosti. O celkové prvenstvo môžu okrem obhajcu Simona Špilaka (Kaťuša-Alpecin) zabojovať aj Nairo Quintana (Movistar), Richie Porte (BMC Racing), Bauke Mollema (Trek-Segafredo), Rui Costa (UAE Emirates) alebo Jakob Fuglsang (Astana). Zo švajčiarskeho pohľadu stojí za to účasť tria Mathias Frank a Silvan Dillier (obaja AG2R la Mondiale) a Stefan Küng z BMC," uviedli organizátori na webe pretekov tourdesuisse.ch.


Brit sa vyhrážal poslancom pre brexit, dostal desať mesiacov väzenia

Muž uznali za vinného aj z rasovo motivovaných slovných útokov.

LONÝN. Brit Jarod Kirkman (51) bol vo štvrtok odsúdený na desať mesiacov väzenia za to, že sa prostredníctvom emailov vyhrážal siedmim poslancom, ktorí sa pôvodne stavali proti brexitu. Jedného z nich tiež slovne napadol pre jeho rasovú príslušnosť, informuje agentúra AFP. Kirkman sa ešte minulý týždeň pred súdom priznal k tomu, že používal falošné emailové adresy na to, aby rôznym poslancom zasielal "zákernú komunikáciu". Všetci dotknutí poslanci podporovali počas referenda o brexite zotrvanie Spojeného kráľovstva v EÚ, hoci niektorí z nich neskôr svoj názor zmenili. Brit bol v tejto súvislosti taktiež uznaný za vinného z rasovo motivovaných slovných útokov na labouristického poslanca čiernej pleti Davida Lammyho. Jaswant Narwal z anglickej štátnej prokuratúry na margo rozsudku zdôraznil, že by mal slúžiť ako "varovanie pre každého, kto uvažuje nad zasielaním výhražných správ". "Jarod Kirkman posielal výhražné správy z falošných účtov a myslel si, že ho anonymita ochráni. Nenávisťou naplnené výhražné správy, ktoré zasielal siedmim poslancom, však zďaleka prekročili akúkoľvek prípustnú formu komunikácie s ľuďmi, snažiacimi sa plniť si svoje povinnosti voči spoločnosti," dodal Narwal.


Silný lejak vytopil viaceré ulice v Bratislave

Bratislavu zasiahlo v sobotu niekoľko zrážkových vĺn. Po tej poslednej, ktorá priniesla intenzívny lejak, zostali viaceré ulice a cesty pod vodou. "Najviac napršalo v Rači, a to až 85 mm. Koliba eviduje vyše 70 mm. Staré Mesto a Petržalka viac ako 50 mm," uvádzal portál imeteo.sk.


Jemenskí povstalci útočili dronmi na letisko v Saudskej Arábii

Cieľom útoku boli stanice saudskoarabských bezpilotných lietadiel.

SANÁ/RIJÁD. Jemenskí šiitskí povstalci húsíovia podnikli v nedeľu sériu útokov dronmi na saudskoarabské letisko v prístavnom meste Džizán, ktoré leží v blízkosti hraníc s Jemenom. S odvolaním sa na médiá spriaznené s povstalcami o tom informovala agentúra DPA. Išlo o ďalší útok jemenských povstalcov zameraný na vojenské zariadenia situované v južnej časti Saudskej Arábie. Rijád podporuje jemenskú medzinárodne uznávanú vládu a spoločne s koalíciou arabských štátov vedie ťaženie proti húsíom. Cieľom útoku jemenských povstalcov boli stanice saudskoarabských bezpilotných lietadiel. Podľa nemenovaného zdroja, ktorý citovala jemenskými povstalcami kontrolovaná televízna stanica al-Masirah, útoky sa zamerali na "dráhy a stanice, ktoré používajú bezposádkové lietadlá v agresii proti Jemenu". Poľa tohto zdroja k útokom došlo po tom, ako "agresívne krajiny zmenili letisko na vojenskú základňu slúžiacu na útoky na Jemen". Koalícia vedená Rijádom útok povstalcov bezprostredne nekomentovala. Občianska vojna v Jemene sa začala v roku 2014, keď šiitskí povstalci dobyli hlavné mesto Saná. V roku 2015 sa do vojny zapojila medzinárodná koalícia pod vedením Saudskej Arábie, ktorá bojuje za to, aby sa legitímna jemenská vláda opäť dostala k moci. Jemenský konflikt medzičasom prerástol do jednej z najhorších humanitárnych katastrof súčasnosti. Podľa OSN je väčšina obyvateľstva v Jemene odkázaná na humanitárnu pomoc a približne desať miliónov ľudí je iba "krok od hladomoru".


V petrochemickej továrni v Číne pri výbuchu zahynul človek

Vybuchnúť mala cisterna s kvapalným plynom.

PEKING. Najmenej jeden človek v pondelok skoro ráno zahynul a ďalších sedem ľudí je nezvestných po výbuchu a následnom požiari v petrochemickej továrni na východe Číny. Pri nešťastí utrpelo zranenia aj šesť zamestnancov. Incident sa stal v ekonomickej zóne Lin-kang v provincii Šan-tung, informovala čínska tlačová agentúra Sinchua. Údajne explodovala cisterna prevážajúca skvapalnený plyn, čo vyvolalo požiar. Video zverejnené na webovej stránke denníka People's Daily zachytávalo továreň v plameňoch na troch rôznych miestach. Na mieste zasahoval hasičský zbor a pohotovostné služby, informovali miestne médiá.


Náročnú etapu so siedmimi stúpaniami vyhral z úniku De Gendt, Sagan skončil piaty

Online prenos

Fotogaléria

Video

Reakcia Sagana

Van Garderen skončil

Profil etapy

Priebežné výsledky

Julian Alaphilippe získal späť žltý dres.

BRATISLAVA. Slovenský cyklista Peter Sagan obsadil piate miesto v sobotňajšej ôsmej etape 106. ročníka Tour de France 2019. Z triumfu sa tešil po výbornom výkone a celodennom úniku Belgičan Thomas De Gendt (Lotto Soudal), druhý skončil na 200 kilometrovej trati z Maconu do Saint-Etienne domáci Thibaut Pinot (Groupama-FDJ) a tretí bol jeho krajan Julian Alaphilippe (Quick Step), ktorý sa opäť obliekol do žltého dresu. Sagan si upevnil svoje postavenie v súťaži o zelený dres, pred druhým Michaelom Matthewsom má už náskok 60 bodov. Tridsaťdvaročný Belgičan De Gendt si pripísal 15. víťazstvo profikariéry a druhé na Tour de France. V roku 2016 vyhral etapu s dojazdom pod slávnym kopcom Tour Mont Ventoux. "Od momentu, keď zostávalo do konca 70 kilometrov, som išiel na plný plyn až do posledného stúpania. Balík sa stále približoval, tak som musel ísť sám, aby som sa udržal vpredu," povedal De Gendt na oficiálnom webe LeTour.fr. V pár zákrutách som skoro spadol, ale dokázal som sa udržať na bicykli. Všetko ma bolí, ale je to krásne. "Počas celého dňa som sa cítil dobre. V pár zákrutách som skoro spadol, ale dokázal som sa udržať na bicykli. Všetko ma bolí, ale je to krásne." "Taktiež ako tím sme splnili cieľ vyhrať etapu na Tour de France. Takmer sa nám to podarilo včera s Calebom Ewanom. Celú Tour sa cítim dobre, dnes som mal skvelé nohy," dodal tridsaťdvaročný Belgičan, ktorý si pripísal 15. víťazstvo profikariéry a druhé na Tour de France. Julian Alaphilippe asi 12 kilometrov pred cieľom odvážne zaútočil spoločne s Thibaultom Pinotom. Pred súpermi mali len minimálny náskok, avšak dokázali si ho udržať až do cieľa. Navyše, obaja získali v cieli bonusové sekundy. Pinot za druhé miesto šesť sekúnd, Alaphilippe za tretie štyri sekundy. Obaja si v tejto etape splnili svoj cieľ. Alaphilippe sa vrátil v celkovom hodnotení na prvé miesto a v nedeľu si oblečie žltý dres. Pinot ukázal, že má nielen chuť bojovať, ale má na to aj nohy. Hoci v celkovom hodnotení získal na súperov iba 26 sekúnd, poskočil na tretie miesto. V najbližšej horskej etape bude k žltému dresu najbližšie. Peter Sagan celý deň bojoval, aby sa udržal v skupine favoritov. V druhej polovici etapy viditeľne v kopcoch trpel a strácal. Lenže následne v zjazdoch sa vždy dokázal vrátiť späť. Aby sa to podarilo, v zjazdoch šiel miestami aj viac ako 90-kilometrovou rýchlosťou. Dvadsať kilometrov pred cieľom navyše neváhal priniesť fľaše s vodou tímovým kolegom. Čo nie je prácou lídra. Ale po náročnom dni zrejme cítil, že už nebude mať dostatok síl na to, aby zabojoval o etapové víťazstvo a chcel takto pomôcť tímovým kolegom. Po etape uvažoval, či by nebolo lepšie šetriť sily. "Dnes som minul veľa energie, možno by bolo oveľa lepšie, keby som išiel v grupette, no musel som ostať s ďalšími pretekármi, ktorí bojujú o zelený dres. Pokúsim sa dobre zregenerovať po tejto ťažkej etape," povedal Sagan. "Nemal som žiadnu šancu vyhrať, vedel som, že posledný kopec je náročný a Julian Alaphilippe na ňom zaútočí. Bol pre neho perfektný, rovnako ako keď vyhral tretiu etapu. Mal veľkú šancu ísť späť do žltého dresu a využil ju, gratulujem mu."


Najnižšiu nezamestnanosť má okres Nitra, najvyššiu Rimavská Sobota

Rimavská Sobota má dlhodobo najvyššiu mieru evidovanej nezamestnanosti.

BRATISLAVA. Najnižšia miera evidovanej nezamestnanosti na Slovensku bola na konci septembra v okrese Nitra. Z celkového počtu ekonomicky aktívnych osôb bolo v tomto okrese 2,08 % disponibilných nezamestnaných, ktorí mohli okamžite nastúpiť do práce. Nasledovali okresy Trenčín, Bratislava V, Piešťany a Ilava. V okrese Trenčín miera evidovanej nezamestnanosti minulý mesiac dosiahla 2,10 %, v okrese Bratislava V 2,19 %, v okrese Piešťany 2,20 % a v okrese Ilava 2,27 %. Mieru evidovanej nezamestnanosti pod 5 % minulý mesiac vykázalo 49 okresov na Slovensku. Vyplýva to z údajov Ústredia práce, sociálnych vecí a rodiny SR. Naopak, miera evidovanej nezamestnanosti bola v minulom mesiaci vyššia ako 10 % v desiatich okresoch na Slovensku. Z týchto okresov sa päť nachádza v Prešovskom kraji, tri okresy patria do Košického kraja a dva okresy do Banskobystrického kraja. Najvyššiu mieru evidovanej nezamestnanosti zo všetkých okresov na Slovensku má dlhodobo okres Rimavská Sobota. Na konci minulého mesiaca v ňom miera nezamestnanosti dosiahla 15,04 %. Nasleduje okres Kežmarok, kde miera nezamestnanosti predstavovala 14,49 %. Tretí najhorší v miere nezamestnanosti je okres Revúca. V ňom bola miera nezamestnanosti 12,90 %. Do pätice okresov s najvyššou mierou nezamestnanosti patria aj okresy Vranov nad Topľou s mierou nezamestnanosti 12,27 % a okres Rožňava, v ktorom vykázali v septembri mieru nezamestnanosti na úrovni 12,14 %. Miera evidovanej nezamestnanosti na Slovensku ku koncu septembra tohto roka oproti augustu stúpla o 0,07 percentuálneho bodu na 5,04 %. Nezamestnanosť sa tak zvýšila po troch mesiacoch jej stagnácie na úrovni 4,97 %. Medziročne bola miera nezamestnanosti v minulom mesiaci nižšia o 0,34 percentuálneho bodu. Úrady práce evidovali na konci septembra 138 893 disponibilných uchádzačov o zamestnanie. V porovnaní s augustom ide o nárast o 1 887 ľudí. Medziročne počet uchádzačov, ktorí mohli okamžite nastúpiť do práce, klesol o 8 910 osôb.


AKTUALIZOVANÉRakúske prezidentské voľby sa presúvajú na december

Návrh ministerstva vnútra sa stretol so širokou podporou poslaneckých frakcií.

VIEDEŇ. Opakované druhé kolo rakúskych prezidentských volieb, ktorého pôvodný termín - 2. októbra - museli kvôli problémom s nekvalitnými hlasovacími obálkami odložiť, sa uskutoční 4. decembra 2016. Vyplýva to zo záverov schôdzky rakúskeho ministra vnútra Wolfganga Sobotku a lídrov všetkých parlamentných frakcií vo Viedni. Informovali o tom rakúsky verejnoprávny rozhlas ORF, ako aj tlačová agentúra APA. Šéf viedenského rezortu vnútra pôvodne odklad volieb vylučoval a podporoval skorší termín ich konania. Teraz však vyjadril spokojnosť s faktom, že sa návrh jeho ministerstva stretol so širokou podporou zo strany poslaneckých frakcií. Skorší termín volieb by vzhľadom na nutnosť prijatia ústavného zákona nebol realizovateľný z legislatívno-technických dôvodov. O opakovaní druhého kola prezidentských volieb z 11. mája, v ktorom podľa oficiálnych výsledkov tesne zvíťazil Alexander Van der Bellen nad Norbertom Hoferom, rozhodol rakúsky ústavný súd na základe podnetu Slobodnej strany Rakúska. Stalo sa tak po tom, ako sa potvrdilo, že ňou namietané porušenia predpisov pri sčítavaní hlasov odovzdaných poštovou cestou došlo k porušeniu platných predpisov, a to nielen v ojedinelých prípadoch.


Rast emisií sa zastavil, na odvrátenie katastrofy je to málo

Aj rok 2016 prelomí teplotné rekordy. Nulový nárast emisií otepľovanie nezastaví.

BRATISLAVA. Na prvý pohľad by sa mohlo zdať, že svet po rokoch varovaní začal počúvať rady vedcov. Ľudstvo v posledných troch rokoch takmer zastavilo rast množstva oxidu uhličitého (CO2), ktoré vypúšťa do atmosféry. Zastavenie rastu emisií ukázala rozsiahla štúdia, na ktorej spolupracovalo takmer 70 vedcov. Výsledky medzinárodného tímu predstavili na klimatickom summite v marockom Marrakéši a vyšli aj v žurnále Earth System Science Data (ESSD). Aj keď je zastavenie rastu emisií vzácna dobrá správa, v skutočnosti neznamená, že sme na dobrej ceste zastaviť klimatické zmeny. Ďalšie výskumy však ukazujú, že zmeny budú rýchlejšie a vážnejšie, ako sa predpokladalo. Dobrou správou, ktorú skrývajú dáta, je, že sa po desaťročiach podarilo odtrhnúť rast ekonomiky od rastu emisií. Historicky sa nárast blahobytu vždy spájal s nárastom uhlíkových emisií. Aj keď za rok 2016 narástla globálna ekonomika o tri percentá, vedci predpovedajú, že nárast emisií nebude väčší ako 0,2 percenta. Pokračuje tak pozitívny trend posledných dvoch rokov. V roku 2014 narástli globálne emisie o 0,7 percenta a vlani dokonca nenarástli vôbec. Do roku 2013 pritom ročne rástli v priemere o 2,3 percenta. Ide o veľkú pomoc pri riešení klimatických zmien, ale nestačí to. Globálne emisie musia rýchlo klesnúť, nielen prestať rásť "Ide o veľkú pomoc pri riešení klimatických zmien, ale nestačí to. Globálne emisie musia rýchlo klesnúť, nielen prestať rásť," vysvetľuje denníku The Guardian spoluautorka štúdie z ESSD Corrine Le Quéréová. K zásadným zmenám výrazne prispeli aj dvaja najväčší znečisťovatelia, ktorí vo veľkej miere obmedzili pálenie uhlia. Čína minulý rok znížila emisie oxidu uhličitého o 0,7 percenta a očakáva sa, že tento rok sa polepší o ďalších 0,5 percenta. Spojené štáty americké vykázali ešte väčšie zlepšenie. Vlani znížili svoje emisie CO2 o 2,6 percenta a tento rok by mali klesnúť ešte o 1,7 percenta. Emisie CO2 síce za posledný rok takmer nenarástli, no spaľovaním fosílnych palív sme aj tak do ovzdušia vypustili viac ako 36 miliard ton tohto skleníkového plynu. Je to takmer o dve tretiny viac ako v roku 1990. Ak budeme takýmto tempom pokračovať ďalej, vyčerpáme si uhlíkový rozpočet už o 22 rokov. Uhlíkový rozpočet označuje množstvo emisií CO2, ktoré môžeme do ovzdušia vypustiť, aby sme mali aspoň nejakú šancu udržať globálne otepľovanie pod kritickou hodnotou dvoch stupňov Celzia. Predpovede navyše podľa denníka Washington Post nezahŕňajú metán, iné zdroje CO2 a ostatné skleníkové plyny, ktoré takisto výrazne prispievajú ku klimatickým zmenám. Prvé známky otepľovania pritom možno pozorovať už dnes. Rok 2016 bude opäť najteplejším v histórii. Rekordné teploty jednotlivých mesiacov už dlhšie naznačovali nový rekord, ktorý s 90-percentnou istotou teraz potvrdila aj Svetová meteorologická organizácia (WMO). "Ďalší rok, ďalší rekord. Vysoké teploty, ktoré sme videli v roku 2015, teraz prekoná rok 2016," napísal v tlačovej správe WMO generálny riaditeľ Petteri Taalas. Nový výskum amerických a nemeckých vedcov v časopise Science Advances teraz navyše naznačuje, že neriadené otepľovanie by mohlo byť vážnejšie, ako sa doteraz predpokladalo. Teploty planéty môžu podľa nového odhadu do konca storočia narásť o 4,78 až 7,36 stupňa Celzia. Vedci predpoveď založili na skúmaní zmien klímy v priebehu posledných 800-tisíc rokov. Zistili, že Zem sa momentálne nachádza v období medzi ľadovými dobami, počas ktorých je planéta oveľa citlivejšia na otepľovanie. "Naše výsledky naznačujú, že citlivosť Zeme na variácie CO2 v atmosfére rastie s otepľovaním klímy," vysvetľuje v tlačovom vyhlásení Havajskej univerzity vedúci výskumu Tobias Friedrich. Ak by jeho tím použil inú výpočtovú metódu, mohli by získať nižšie hodnoty predpovedaného otepľovania. Aj napriek tomu ich výskum naznačuje, že pri súčasných trendoch sa nám nepodarí udržať otepľovanie pod kritickou hodnotou dvoch stupňoch Celzia. "Jediným riešením je čo najskôr znížiť emisie skleníkových plynov," povedal Friedrich. doi:10.5194/essd-8-605-2016 doi: 10.1126/sciadv.1501923 Tento text ste mohli čítať vďaka tomu, že platíte za obsah. Vážime si to.


Adopcia opustených kvetináčov v Karlovej Vsi pokračuje

Záujemcovia sa môžu prihlásiť do štvrtka 21. marca.

KARLOVA VES. Kedysi opustené betónové kvetináče v Karlovej Vsi už tretí rok rozkvitnú vďaka adoptívnym záhradníkom. Ujmú sa ich v sobotu 4. mája. „Kvetináče na verejných priestranstvách najskôr pripravíme na novú sezónu. Rastliny z minulého roka ostriháme a pohnojíme. Následne doplníme novými trvalkami, ktoré rozkvitnú mnohými farbami,“ uviedla Lucia Gašparová z referátu životného prostredia v Karlovej Vsi. Záujemcovia o tohtoročné adopcie kvetináčov sa môžu prihlasovať do štvrtka 21. marca. V ostatných dvoch rokoch obyvatelia Karlovej Vsi oživili prázdne kvetináče viacerými rastlinami vrátane trvaliek. Ako informoval vedúci Referátu pre komunikáciu s médiami a vzťahy s verejnosťou Miestneho úradu mestskej časti Bratislava-Karlova Ves Branislav Heldes, záujemcovia sa môžu prihlásiť na telefónnom čísle 02/707 11 282 (275) alebo e-mailom na kvetinac@karlovaves.sk.


Spolupráca rezortu s enviropolíciou sa podľa Sólymosa zlepšuje

Na krajských riaditeľstvách polície vznikli samostatné oddelenia pre environmentálnu trestnú činnosť.

BRATISLAVA. Spolupráca ministerstva životného prostredia (MŽP) a jeho rezortných organizácií s environmentálnou políciou sa neustále zintenzívňuje a zlepšuje. Okrem súčinnosti priamo na mieste činu experti MŽP poskytujú enviropolícii napríklad expertné poradenstvo, keďže často riešia odborné záležitosti. Agentúre SITA to v rozhovore povedal minister životného prostredia László Sólymos, ktorý víta, že oddelenia environmentálnej polície vznikli tento rok na všetkých krajských riaditeľstvách polície, čím sa zefektívnilo postihovanie porušovania environmentálnych zákonov a predpisov vo všetkých regiónoch Slovenska. Ako príklad uviedol minister spoluprácu Slovenskej inšpekcie životného prostredia (SIŽP) s políciou pri výstavbe diaľnice D4 a rýchlostnej cesty R7 v okolí Bratislavy, kde spoločne preverujú podozrenia o použití zdraviu škodlivých materiálov, ktoré by mohli ohroziť aj spodné vody. Keďže ide o neuzatvorený prípad, výsledky úkonov minister nekomentoval. "Súčinnosť medzi SIŽP a políciou je oveľa intenzívnejšia, ako bola predtým," konštatoval Sólymos. Dodal, že MŽP poskytlo enviropolícii prostredníctvom environmentálneho fondu aj technické vybavenie, aby mohli fungovať v teréne.Minister tiež uviedol, že envirorezort prijal viacero zákonov a interných pravidiel, ktoré pomáhajú boju proti envirokriminalite, zvýšil pokuty v oblasti ochrany vody, ovzdušia, skládok či ochrany prírody. Posilnil tiež Slovenskú inšpekciu životného prostredia finančne aj personálne. Postihovanie environmentálnej kriminality treba podľa neho na Slovensku sprísniť, aby sa už viac neoplatilo zákony obchádzať, ale ich dodržiavať. „Už nemôže byť lacnejšie zaplatiť pokutu, ako dodržiavať zákony," zdôraznil Sólymos s tým, že presadzovanie envirozákonov sa ľahšie vymáha v súčinnosti s políciou. Na krajských riaditeľstvách polície vznikli od apríla samostatné oddelenia pre environmentálnu trestnú činnosť. Na každom pracuje sedem vyšetrovateľov vyškolených v oblasti životného prostredia. Rozsah environmentálnej kriminality je široký, za environmentálnu trestnú činnosť sa považuje poškodzovanie životného prostredia. V praxi môže ísť napríklad o nelegálne vypúšťanie emisií alebo znečisťujúcich látok do ovzdušia, vody alebo pôdy, nelegálny obchod s ohrozenými alebo chránenými druhmi rastlín alebo živočíchov, nelegálny lov zvierat alebo ťažba dreva, nelegálne ukladanie odpadov, protizákonný obchod s látkami porušujúcimi ozónovú vrstvu, nedodržiavanie obmedzení v chránených územiach a veľa ďalších. Páchanie environmentálnej kriminality často súvisí s inou trestnou činnosťou, ako je skrátenie dane, podvod, korupcia či zneužívanie právomoci verejného činiteľa.


Letisko. Kde poskytnú pasažierom bezplatne zábavu?

Pri letoch s prestupovaním treba rátať s dlhším čakaním. Letiská  preto ponúkajú cestujúcim rozptýlenie aj zadarmo.

Lety s prestupovaním sú pre cestujúcich menej pohodlné ako priamy let. Vďaka prestupu však občas získate lacnejšiu letenku, prípadne si práve kvôli tomu rozdelíte let na viacero úsekov. Ušetrená suma sa zíde na iné veci. Niekedy však pasažier nemá na výber. Do cieľovej destinácie priamy let neexistuje a pre jednotlivé úseky letu treba využiť viacero leteckých spoločností. Vo väčšine prípadov spoje nemusia na seba nadväzovať a cestovateľa čaká na prestupovom letisku niekoľko hodín čakania let. Dá sa počúvať hudba či pozerať vlastné filmy, využiť duty free obchody či vysedávať v kaviarni. Na niektorých letiskách však môžete bezplatne využiť prehliadku mesta, zabaviť sa v kine či akvaparku, alebo sa prechádzať v tropickej záhrade. Tu je niekoľko možností. Letisko má 4 terminály a každý zadarmo ponúka viacero služieb a atrakcií: 24-hodinové kino, bazén na streche, 12-metrový tobogán, tropická záhrada s motýľmi, multimediálny priestor s Kinectom a Xboxom. Čas sa dá stráviť aj sledovaním pohyblivej sochy, kinetického umeleckého diela Kinetic rain v termináli 1. Letisko ponúka pasažierom aj bezplatné prehliadky mesta, ak minimálny čas medzipristátia je viac ako 5 hodín. Denná Heritage Tour aj nočná City Lights Tour trvajú 2 a pol hodiny. Registrácia na prehliadku je na termináli číslo 2, neďaleko eskalátorov pri príletoch – sever. Cestujúci potrebuje pas a letenku. Súčasťou terminálov na letisku je sedem záhrad, múzeum kórejskej kultúry, galéria, prípadne akési krúžky "šikovných rúk." Zaujímavou skúsenosťou je napríklad zvládnuť špeciálnu metódu maľovania atramentom na hanji, tradičný a ručne vyrábaný kórejský papier. Prípadne si z uteráka poskladať jjimjilbang, akúsi čiapku s brmbolcami na bokoch, aká sa nosieva aj v tradičnom kórejskom kúpeli. „Ak máte na letisku Incheon čas minimálne 2 hodiny, ideálne aj viac, využite jednu z ôsmych prehliadkových trás. Prehliadky trvajú od jednej do šiestich hodín, registrácia sa odporúča vopred. Ak ju budete riešiť až na letisku, vybraná trasa už nemusí byť voľná,“ vysvetľuje Peter Koutný, riaditeľ CK Victory Travel. Online registrácia ponúka väčší výber, registrácia na letisku prebieha v migračnej časti B (Transit tour desk) v blízkosti KoreanAir desk. Letisko ponúka tri prehliadky so zameraním na chrámy, prírodné krásy a návštevu leteckého a kozmického múzea. Prípadne si vybrať z ďalších dvoch možností a ísť nakupovať.  Pre ich absolvovanie je podmienkou minimálna doba medzipristátia je 5,5 hodiny. Prehliadky trvajú 3 hodiny, cestujúci pre registráciu potrebuje pas a letenku. Registrácia prebieha v turistických informáciách od 9:00 do 12:00  hod na termináli 1 alebo 2. Atatürkovo letisko ponúka 3 bezplatné prehliadky mesta, každá s iným zameraním. Požadovaný čas medzipristátia je 6 hodín a letieť musíte s Turkish Airlines. „Cestujúci uvidia najväčšie zaujímavosti ako sú Modrá mešita, palác Tipkapi, chrám Hagia Sofia, vežu Galata či staroveké cisterny Yerebatan Sarayi. Samotná prehliadka trvá 2,5 hodiny,“ hovorí Peter Koutný z cestovnej kancelárie Victory Travel, ktorá sa špecializuje na poznávacie zájazdy do celého sveta. Registrácia prebieha v príletovej hale hneď za colnou a pasovou kontrolou, na priehradke Hotel Desk vedľa kaviarne Starbucks. Registrovať sa treba najneskôr pol hodinu pred začiatkom prehliadky, potrebujete pas a letenku.


Španielsko zachránilo v Stredozemnom mori 55 migrantov

Migranti pochádzajúci z krajín subsaharskej Afriky sú v dobrom zdravotnom stave.

MADRID. Španielska námorná záchranná služba poskytla pomoc 55 migrantom, ktorí sa na člne snažili preplaviť cez Stredozemné more a dostať sa do Európy. Informovala o tom v stredu agentúra AP s odvolaním sa na španielske úrady. Úrady na čln s 53 mužmi a dvoma ženami na palube upozornila v utorok nemenovaná nezisková organizácia, uviedla záchranná služba. Španielske záchranné lietadlo a plavidlo vyzdvihli migrantov z člna 20 kilometrov juhozápadne od ostrova Alborán, ktorý leží na polceste medzi pobrežím severnej Afriky a južného Španielska. Podľa záchrannej služby sú migranti pochádzajúci z krajín subsaharskej Afriky v dobrom zdravotnom stave. Nebezpečnú plavbu z Afriky podnikajú každý rok tisíce utečencov a iných migrantov v nádeji, že sa dostanú na európske pobrežie. Obchodníci s ľuďmi ich často natlačia do malých člnov nevhodných pre plavbu na otvorenom mori.


Šanghajské Expo ponúka aj slovenské lietajúce auto

Čínski investori majú záujem, vozidlo by sa mohlo sériovo vyrábať do troch rokov.

ŠANGHAJ. O lietajúce auto slovenského konštruktéra Štefana Kleina prejavili záujem čínski investori. Vozidlo by sa mohlo sériovo vyrábať do troch rokov. Prototyp lietajúceho auta je však spolu s prezentáciou firmy Neodual, vyrábajúcej potravinové doplnky, jediným slovenským zástupcom na tohtoročnej importnej výstave China International Import Expo (CIIE), ktorú v utorok otvorili za účasti čínskeho prezidenta Si Ťin-pchinga v čínskom Šanghaji. Slovenskú delegáciu viedol podpredseda vlády SR pre investície a informatizáciu Richard Raši (Smer). Presadiť sa na čínskom trhu je podľa Kleina beh na dlhú trať, no predpokladá, že tento trh bude veľmi perspektívny. "Je to tak ako automobilový priemysel pred desiatimi rokmi. Najprv sa automobilky pozerali na čínsky trh s dešpektom, no dnes by boli bez tohto trhu v strate. To isté bude aj v leteckom priemysle," predpokladá Klein. Slovenská firma doviezla prototyp, ktorý už má za sebou prvé letové skúšky, na žiadosť čínskej strany a počas tohto týždňa má Klein naplánované stretnutia s čínskymi investormi. Na tohtoročnom, v poradí iba druhom ročníku importnej výstavy CIIE sa prezentuje viac ako 1000 vystavovateľov z viac ako 60 krajín. "Slovensko vlastný pavilón na Expe nemá, ale má tu podnikateľskú misiu firiem, ktoré majú inovačný potenciál," povedal Raši. Podnikatelia majú podľa vicepremiéra v Šanghaji a neskôr v Pekingu šancu nadviazať kontakty na spoluprácu s čínskymi firmami. Podľa Rašiho by v budúcom roku mohli Slovensko zastupovať vo vlastnom národnom stánku asi dve desiatky firiem. Čína je druhá najväčšia ekonomika na svete a zároveň druhý najväčší dovozca. Otvára svoj trh pre firmy z iných krajín, pričom je pravdepodobné, že v najbližších rokoch niekoľkonásobne narastie dovoz tovarov a služieb do Číny, čo predstavuje veľké príležitosti aj pre slovenské firmy.


Prokurátor Kováčik tvrdí, že sa s Bödörom nestretával. Ten v Threeme píše o opaku

Bödör bol podľa Threemy Kočnerova spojka.

BRATISLAVA. Norbert Bödör, syn nitrianskeho oligarchu Miroslava Bödöra, robil Marianovi Kočnerovi spojku so špeciálnym prokurátorom Dušanom Kováčikom. S odvolaním na komunikáciu medzi Kočnerom a Bödörom prostredníctvom aplikácie Threema to uviedol Denník N. Kováčika v komunikácii volajú „Dušan“. „Dobré ráno. Prosím ťa, ešte by som chcel pripomenúť opýtať sa Dušana, či on bude rozhodovať o sťažnosti (kauza hotely). Ďakujem,“ písal podľa Denníka N Kočner Bödörovi 5. októbra 2017 ráno o 5:02. Bödör mu o tri minúty odpovedal: „Oki. Stretnem sa s ním bud. týždeň.“ Kočner a Bödör od Kováčika chcú podľa Threemy informácie o ľuďoch aj rozhodnutia v kauzách. V januári 2018 napríklad Kočner Bödörovi napísal požiadavku na Kováčika: „Jaroslav Mojto, Katarína Roskoványi, Pavol Galovič, všetci z GP SR. Jozef Sonderlich okresný prokurátor KE. Pošli Dušanovi, či má proti niektorému z nich niečo. Oni o ničom nevedia.“ Inokedy Kočner prosil Bödöra, aby u policajného prezidenta Tibora Gašpara alebo Dušana Kováčika vybavil zastavenie stíhania, zmenu prokurátora, odstavenie vyšetrovateľa a potom sa ho pýtal, či sa mu to už podarilo, píše Denník N. Kováčik naďalej trvá na svojom stanovisku z januára 2019, že Bödöra stretol na kultúrno-športových podujatiach, kde bolo množstvo iných ľudí, a dialo sa to pred asi 8 až 10 rokmi. „S čistým svedomím môže povedať, že sa nikdy na ničom so spomínanými osobami, ktoré mali o ňom komunikovať, nedohadoval, nestretával sa s nimi a nebol s nimi v žiadnom kontakte,“ píše vo vyjadrení Kováčikov úrad. Generálna prokuratúra tvrdí, že podozrenia už vyšetrujú. „Dozoroví prokurátori Úradu špeciálnej prokuratúry informovali generálneho prokurátora na nedávnom stretnutí, že vo vami spomínanej komunikácii by mohlo vyplynúť podozrenie z kontaktov niektorých prokurátorov s osobou M. K. Dozoroví prokurátori ÚŠP tiež generálneho prokurátora informovali, že uložili príslušníkom polície, aby sa vecou zaoberali s tým, že ak vyplynú relevantné poznatky, bude vo veci začaté trestné stíhanie,“ potvrdila pre Denník N hovorkyňa Generálnej prokuratúry Andrea Predajňová. Kočner sa s Bödörom podľa Threemy bavia aj o tom, že Kováčik neplní ich želania. Napríklad v lete 2017, keď prerozdelil Kočnerove spisy ako kauza Technopol a Donovaly prokurátorom, ktorí sa nimi začali naozaj reálne zaoberať. V tom čase Kováčik čelil kritike, že jeho úrad prostredníctvom prokurátorky Márie Trstenskej odobruje rozhodnutia dvojice vyšetrovateľov Štefana Jombíka a Jaroslava Barochovského. Tí sa stali známymi tým, že dostávali Kočnerove kauzy a rozhodovali v nich v Kočnerov prospech. Zásluhu mal na tom aj zavraždený Ján Kuciak, ktorý v júni 2017 analyzoval argumentáciu Jombíka, ktorý zastavil vyšetrovanie kauzy Donovaly a našiel v nej viacero chýb. Prokurátor Úradu špeciálnej prokuratúry Alexander Bíró potom z prípadu Jombíka odvolal a vydal príkaz na obvinenie Kočnera. Následne Kočner podal sťažnosť u Kováčika a ten ju zamietol. „Ten Dušan je nielen sráč, ale aj zmrd,“ reagoval na to Kočner v komunikácii s Bödörom. Zhruba tri mesiace po vražde Jána Kuciaka a Martiny Kušnírovej sa Kočner u Bödöra sťažoval, že Kováčik sa chystá odísť, čo by bolo pre nich problémom. „Vieš o tom, že Dušan je rozhodnutý ku koncu roka odísť?“ Bödör odpísal: „Nie. V pondelok s ním mám byť.“ „Je treba zaňho nájsť náhradu. Dopi.., všetko sa to kur….,“ reagoval podľa Denníka N Kočner. Bödör dodal: „Veľmi zlý rok.“ Následne Kočner opísal svoje obavy z Generálneho prokurátora Jaromíra Čižnára. „Ten Jarík nás chce všetkých popraviť. Vyskúšal si to na LB, zistil, že mu to prešlo, tak pokračuje ďalej… On zošalel.“ Skratkou LB pravdepodobne myslel Ladislava Bašternáka, v ktorého kauze Čižnár prikázal Kováčikovi opätovne konať. „On si tým kupuje svoju nesmrteľnosť. Chce nás všetkých odj…ť,“ napísal o Čižnárovi Bödör. Nádejou pre nich mohol byť podľa Kočnera sudca najvyššieho súdu Štefan Harabin, ktorý v tom čase oznamoval kandidatúru na prezidenta. „Jediná možnosť je, že sa Harabin stane prezidentom, ja s Glváčom dosvedčíme, že bral Jaro od nás úplatky a Harabin ho odvolá. Jaro chce všetkým dokázať, že nie je spolužiak,“ písal Kočner. Čižnár bol totiž počas štúdia práva spolužiakom Roberta Fica.


Britská polícia objavila v návese kamióna deväť migrantov

Po tom, ako sa preverí zdravotný stav migrantov, budú odovzdaní imigračným úradom.

LONDÝN. Deväť ľudí ukrytých v návese kamióna objavila v stredu polícia v grófstve Kent na juhovýchode Anglicka. Informovala o tom spravodajská stanica Sky News. Polícia našla deviatich migrantov po tom, ako boli jej jednotky upovedomené o tom, že v zadnej časti jedného z nákladných áut idúcich po diaľnici M20 sa nachádza niekoľko osôb. Diaľnica M20 vedie z mesta Folkestone, kde sa začína aj eurotunel pod Lamanšským prielivom, a spája sa aj s rýchlostnou cestou A20 vedúcou do mesta Dover, kam prichádzajú trajekty z francúzskeho prístavného mesta Calais. Ako uviedol hovorca polície v Kente, po tom, ako sa preverí zdravotný stav migrantov, budú odovzdaní imigračným úradom. V priemyselnom parku Waterglade v meste Grays v susednom grófstve Essex bolo v stredu v kamióne nájdených 39 tiel. Vodiča kamióna, 25-ročného muža zo Severného Írska, zatkli pre podozrenie z vraždy.


Banka omylom odoslala miliardy eur iným bankám, pochybil programátor

Platobný softvér začal automaticky odosielať platby iným bankám.

FRANKFURT. Nemecká štátna rozvojová banka KfW omylom odoslala štyrom iným bankám 7,6 miliardy eur. Priznala sa k tomu sama. Peniaze odišli vo februári chybou skúseného programátora. Platobný softvér začal automaticky odosielať mnohonásobné platby iným štyrom bankám. Takmer celá suma, okrem poplatkov 25-tisíc eur, sa banke vrátila hneď na druhý deň. KfW teraz svoj softvér obnovuje.   Incident pripomenul inú nepríjemnosť, keď KfW odoslala v roku 2008 sumu 350 miliónov eur banke Lehman Brothers presne v deň, kedy americká banka vyhlásila bankrot. KfW tak utrpela veľké straty, pripomína agentúra Reuters. KfW požičiava v Nemecku aj v zahraničí peniaze napríklad na rozvojové a energetické projekty, dáva študentské pôžičky alebo úvery na bývanie.


Vo vysokohorskom teréne Tatier trvá mierne lavínové nebezpečenstvo

Pri oteplení počas poludnia sa môže lavínové nebezpečenstvo mierne vystupňovať.

LIPTOVSKÝ HRÁDOK. Vo vysokohorskom teréne Tatier trvá v utorok mierne lavínové nebezpečenstvo, druhý stupeň z päťdielnej medzinárodnej stupnice. Vo Fatrách je riziko lavínových zosuvov malé. Pri oteplení počas poludnia sa však môže mierne vystupňovať. TASR o tom informoval Igor Žiak zo Strediska lavínovej prevencie Horskej záchrannej služby (SLP HZS). "Snehová pokrývka je všeobecne dobre spevnená a stabilná. Nebezpečné miesta sú veľmi lokálne, nachádzajú sa vo vyšších polohách, na záveterných svahoch a žľaboch, kde je uložený previaty sneh vo forme snehových dosiek a vankúšov. Tu je možný zosuv menších doskových lavín najmä pri väčšom dodatočnom zaťažení," upozornil. Ráno bolo na horách jasno. Teplota vzduchu sa pohybovala od -8 do -2 stupne Celzia. Fúkal slabý až mierny, na hrebeňoch čerstvý vietor prevažne severných smerov s rýchlosťou do šesť až 12 metrov za sekundu. Za uplynulých 24 hodín nepripadol žiadny nový sneh.


Poskytnutá pomoc pre PSA je zodpovedné rozhodnutie, tvrdí rezort hospodárstva

Podľa liberálov je v súčasnosti v automobilovom priemysle nedostatok kvalifikovaných pracovných síl.

BRATISLAVA. Automobilový priemysel je sektor s vysokou pridanou hodnotou, ktorý predstavuje významný potenciál pre rozvoj Slovenskej republiky. Zdôraznil to dnes pre TASR hovorca ministerstva hospodárstva Maroš Stano. Reagoval tak na dnešné vyjadrenia opozičnej strany SaS, ktorá kritizovala vládu za to, že odobrila investičnú pomoc pre automobilku PSA Peugeot Citroën v Trnave vo výške 18,63 milióna eur vo forme úľavy na dani z príjmov. Podľa liberálov je pritom už v súčasnosti v automobilovom priemysle nedostatok kvalifikovaných pracovných síl. Pýtali sa teda, prečo ide vláda dotovať pracovné miesta, na ktoré sa budú ľudia dovážať zo zahraničia. A ešte k tomu v Trnavskom kraji, ktorý je krajom s najnižšou nezamestnanosťou. "Poskytnutá pomoc podporí ďalšie etablovanie PSA na Slovensku. Ide o najväčšiu investíciu PSA od spustenia výroby prvého modelu," doplnil Stano. Investícia bude mať podľa jeho slov pozitívny vplyv na zamestnanosť. "Bude vytvorených vyše 400 nových pracovných miest a musia udržať existujúce pracovné miesta," opísal. Pozitívny vplyv na zamestnanosť je podľa ministerstva aj z pohľadu tvorby sekundárnych pracovných miest. "PSA má záujem spolupracovať so slovenskými dodávateľmi pre novú produkciu z dôvodu nižších nákladov na logistiku," vysvetlil. Keďže výroba bude určená na export, realizácia investičného zámeru bude mať podľa ministerstva pozitívny vplyv na obchodnú bilanciu Slovenskej republiky. "Treba tiež povedať, že ak by PSA neinvestovala do výroby ďalších modelov, výrobu by postupne utlmila," upozornil Stano. Podpora teda podľa neho prispeje k ďalšiemu rozvoju spoločnosti na Slovensku. "Zo strany štátu ide o zodpovedné strategické rozhodnutie, ktoré pozitívne ovplyvní investíciu automobilky a zamestnanosť na obdobie niekoľkých rokov," avizoval hovorca. Zároveň pripomenul, že celá investičná pomoc je výlučne vo forme daňovej úľavy a ide teda o nepriamu pomoc.


Labouristov opustila ďalšia poslankyňa

Strana pod vedením Corbyna sa údajne nakazila protižidovským rasizmom, uviedla Ryanová.

LONDÝN. Hlavnú britskú opozičnú Labouristickú stranu opustila ďalšia poslankyňa. Joan Ryanová v utorok neskoro večer oznámila, že po štyroch desaťročiach v strane odchádza a pridá sa v parlamente k novosformovanej opozičnej skupine. Podľa jej slov sa strana pod vedením Jeremyho Corbyna, dlhodobého podporovateľa Palestínčanov, nakazila "protižidovským rasizmom". Ryanová zvýšila počet členov strany, ktorí opustili jej rady, už na osem. Sedem britských poslancov oznámilo odchod zo strany už v pondelok. Nepáči sa im jej smerovanie pod vedením Corbyna, ktorý na čele labouristov stojí od roku 2015. Obviňujú ho zo slabej opozície voči plánom konzervatívnej vlády na odchod z Európskej nie, ako aj toho, že sa mu nepodarilo vykoreniť protižidovské predsudky v strane. Hoci sú odštiepenci len zlomkom z 256-člennej poslaneckej základne strany, ide o najväčší odchod jej členov od roku 1981, keď ju opustili štyria poprední zákonodarcovia s cieľom vytvoriť Sociálnodemokratickú stranu.


Európe unikajú miliardy na daniach, Slovensko je takmer najhoršie

BRUSEL. V roku 2014 došlo v krajinách EÚ k výpadku príjmov z dane z pridanej hodnoty (DPH) v ohromujúcej výške 159,5 miliardy eur. Slovensko patrilo medzi štyri krajiny s najhoršími výsledkami. Uviedla dnes Európska komisia (EK). Výsledky výskumu, ktoré zverejnila exekutíva EÚ ukazujú, že celkový rozdiel medzi očakávanými príjmami z DPH a skutočne vybranou sumou DPH (výpadok príjmov z DPH) opäť dosiahol neprijateľne vysoké ročné hodnoty. V porovnaní s rokom 2013 sa v roku 2014 výpadok príjmov z DPH síce o 2,5 miliardy eur znížil, ale výsledky jednotlivých členských štátov v oblasti dodržiavania predpisov o DPH sa stále obrovsky rozlišujú. Osemnásť členských štátov vykázalo vo svojich číslach zlepšenie, avšak osem štátov nedokázalo vybrať vyššiu sumu DPH ako v predchádzajúcom roku. Výpadok príjmov z DPH sa pohyboval v rozmedzí od maxima vo výške 37,9 % nevybranej DPH v Rumunsku po minimum 1,2 % vo Švédsku. Slovensko zaznamenalo v tomto roku výpadky na úrovni 29,97 % a bolo štvrté najhoršie (po Rumunsku, Litve a Malte). V absolútnych číslach bol najvyšší výpadok vo výške 36,9 miliardy eur zaznamenaný v Taliansku, zatiaľ čo najnižšia hodnota bola v Luxembursku - 147 miliónov eur. Pre Slovensko to v absolútnych číslach znamenalo 2,14 miliardy eur. Zistenia výskumu podporujú nedávnu výzvu EK na modernizáciu systému DPH v EÚ, ktorá by ho zefektívnila a zároveň by uľahčila boj s podvodmi. Členské štáty musia reagovať na akčný plán "Smerom k jednotnej oblasti DPH v EÚ", ktorý komisia predložila minulý rok v apríli, a dohodnúť sa na ďalšom postupe ohľadom definitívneho režimu DPH pre cezhraničný obchod v rámci únie. Na boj s podvodmi v oblasti DPH už boli prijaté rýchlejšie uskutočniteľné opatrenia, avšak aj dnes zverejnené čísla ukazujú, že sú potrebné hlbšie reformy. Eurokomisár pre hospodárske a finančné záležitosti, dane a clá Pierre Moscovici v tejto súvislosti pripomenul, že členské štáty zbytočne prichádzajú v nevrátených príjmoch z DPH o desiatky miliárd eur. "To je neprijateľné. Súčasný režim ponúka zúfalo slabé nástroje pre boj s podvodmi v oblasti DPH a s nesprávnym stanovením dane. Je tiež zrejmé, že výsledky sa samé od seba nezlepšia. Členské štáty sa teraz musia rýchlo dohodnúť na definitívnom a podvodom zabraňujúcom systéme DPH, tak ako ho v tomto roku predložila komisia," uviedol komisár. Moscovici zároveň vyzval všetky členské štáty únie, aby viedli úprimnú a vecnú diskusiu pre obohatenie návrhov, ktoré budú predložené na budúci rok. Štúdiu o výpadku príjmov z DPH financuje EK v rámci svojej činnosti zameranej na reformu systému DPH v Európe a na boj proti daňovým podvodom a únikom. Dnešná správa dokladá, že zatiaľ čo niektoré členské štáty výber DPH zlepšili, významný pokrok možno dosiahnuť, len ak sa členské štáty dohodnú na spoločnej reforme, ktorá súčasný systém DPH v EÚ zjednoduší a súčasne zvýši jeho odolnosť voči podvodom a aj ústretovosť voči podnikateľom, aby títo nemali tendencie dopúšťať sa daňovým únikom. Vďaka zdokonaleným účtovným údajom, ktoré poskytujú členské štáty EÚ v súlade s novými medzinárodnými štandardmi, sú odhady na rok 2014 presnejšie ako v predchádzajúcich rokoch. Slovensko je takmer najhoršie. Aktuálne sa na Slovensku rieši kauza v súvislosti s nadmerným odpočtom DPH. Ešte začiatkom roka týždenník Trend napísalo, že organizovaná skupina sa mala niekoľko rokov obohacovať cez fiktívne obchody a faktúry na úkor štátu. Takto si mali cez fiktívne vratky DPH či znižovaní vlastným DPH prísť až na 80 miliónov eur.  Okrem šéfov daňových úradov, podieľať aj vysokí predstavitelia vládneho Smeru, dokonca vtedajší minister financií Ján Počiatek a minister vnútra Robert Kaliňák. Všetko sa to malo udiať ešte počas prvej vlády Roberta Fica.


V obežných dráhach planét vzdialenej sústavy objavili vzorec

Obežné dráhy planét v sústave TRAPPIST-1 spája dráhová rezonancia.

BRATISLAVA. Aby mohli vedci objaviť vzdialené svety, musia mať šťastie. Pozorovaná planéta musí prejsť medzi svojou hviezdou a nami a hviezda musí byť dostatočne jasná, aby sa na Zemi dali pozorovať zmeny vo svetle, ktoré sa zmení pri prechode telesa. Takto koncom roka 2015 objavili prvé tri planéty sústavy okolo hviezdy TRAPPIST-1 v súhvezdí Vodnár. Tieto tri planéty ležia v obývateľnej zóne, v ktorej by planéta s pevným povrchom mohla mať aj vodu a dať životu šancu, aby sa uchytil. Odvtedy sa počet známych planét sústavy zvýšil už na sedem. Medzinárodný tím vedcov, ktorých vedie Washingtonská univerzita, sa teraz pozrel na poslednú z nich, TRAPPIST-1h. Výskum zverejnili v magazíne Nature Astronomy. Doteraz túto planétu pozorovali len raz a teraz sa im to podarilo znovu. Vedcov však viac než to, že ju opäť pozorovali, prekvapilo to, že ju našli presne tam, kde predpokladali. Na základe dát zo Spitzerovho teleskopu totiž objavili matematický vzor v obežných dráhach zvyšných šiestich planét. "TRAPPIST-1h bola presne tam, kde sme predpokladali," hovorí Rodrigo Luger, doktorand na univerzite a vedúci výskumu. "Na chvíľu ma znepokojilo, že ju vidíme, pretože v našej oblasti sú veci sotva také, aké čakáte. Všade vás čakajú prekvapenia. No tentoraz sa teória a prax perfektne zhodli," dodáva Luger. Vedci využili dáta z Keplerovho teleskopu, ktorý pozoroval sústavu 79 dní. Zaznamenali štyri obehy a zistili aj ďalšie detaily o planéte. "Je veľmi vzrušujúce, že sa toľko dozvedáme o tejto sústave, hlavne teda o planéte h, o ktorej sme doteraz toľko nevedeli," hovorí Thomas Zurbuchen z NASA. Svoju hviezdu obehne za 18,77 dňa. V takej vzdialenosti sa jej dostáva toľko energie, koľko dáva Slnko trpasličej planéte Ceres v páse asteroidov medzi Marsom a Jupiterom. Planéta je extrémne chladná (teplota sa pohybuje okolo -100 °C) a zrejme aj neobývateľná, čo však nemuselo vždy byť tak. Predpokladá sa, že pred miliónmi rokov, keď jej materská hviezda bola mladšia a jasnejšia, planéta mohla byť oveľa teplejšia. Jej dráha je tiež úzko spätá s ostatnými planétami. Na základe údajov zo Spitzerovho teleskopu vedci odhalili, že šesť vnútorných planét krúži okolo svojej hviezdy v určitej harmónii. Tento jav sa nazýva dráhová rezonancia. Čas obehu telies s dráhovou rezonanciou je krátky. Navyše na seba majú aj gravitačný vplyv, ktorý udržuje ich stabilitu. Tiež to znamená, že keby sa jedno teleso nejakým spôsobom vychýlilo z dráhy, ich vzájomný vplyv ho vráti naspäť. "Ak ste sa raz dostali do takejto stabilnej rezonancie, von sa už tak ľahko nedostanete," hovorí Rodrigo Luger. V našej slnečnej sústave sú vhodným príkladom tri Galileove mesiace Jupitera - Io, Europa a Ganymedes. Čas ich obehu je v pomere 1:2:4. To znamená, že kým Ganymedes obehne Jupiter, Io stihne štyri obehy a zase kým Europa spraví svoj obeh, Io zvládne dva. Práve na základe takýchto vzťahov dokázali vedci odhadnúť rýchlosť a čas obehu planéty h ešte predtým, než ju opäť pozorovali. Ich teória sa ukázala ako správna, keď planétu našli v údajoch. Všetko toto podľa Lugera naznačuje, že obežné dráhy planét sa formovali, ešte keď samotná sústava len vznikala. "Táto rezonancia nie je vôbec náhodná, ukazuje totiž na pozoruhodnú dynamickú minulosť, keď planéty raz za radom migrovali k sebe. Sústavu teraz môžeme využiť ako skvelý testovací základ pre vznik planét a ich migráciu," hovorí Luger. Dráhová rezonancia siedmich planét v sústave TRAPPIST-1 je podľa vedcov zatiaľ rekordná. Doteraz pozorovali najviac štyri prepojené planéty v sústavách Kepler-80 a Kepler-223. doi: 10.1038/s41550-017-0129


INZERCIANie sme žiadni paštikári. Slováci už dovolenkujú inak

Niektorí doma, iní v luxusnej exotike. More však už nie je najväčším lákadlom.

Pod pojmom dovolenka si každý predstaví niečo iné. Niekto sa nezaobíde bez mora, iný potrebuje adrenalín, poznanie, či lozenie po horách. Slováci sú pri výbere dovoleniek väčšinou konzervatívni. Avšak nové možnosti, zmena cien a túžba po poznaní mierne narúšajú obraz tradičného paštikára smerujúceho na Makarskú rivéru alebo Balaton. Prišlo prvé leto roku 1990 a Slováci konečne mohli zabudnúť na formality ako devízový prísľub, či výjazdná doložka, ktoré komplikovali možnosť vycestovať za hranice. Skusmo, s malým rozpočtom, ale veľkými očakávaniami sa vydali Škodovky a Karosy smerom na juhozápad. Kufre plné jedla, pašték, lanšmítov a zaváraných uhoriek. Cestovné kancelárie vznikali jedna po druhej, no často ponúkali len ubytovanie v stane, v kempe, bungalove a len výnimočne aj trojhviezdičkové hotely s polpenziou. Lacnejšie turistické hotely, žiadny luxus. Matej Neumann z poisťovne Union hovorí: „Od roku 1991 sa začali na trhu objavovať prvé letecké zájazdy s chartrovými letmi z Bratislavy. Prvé sa lietali destinácie ako Mallorca, grécky ostrov Korfu a Olympská riviéra a Chalkidiki. Do ponuky zájazdov sa tak dostala prvý krát Turecká riviéra. Prvýkrát mali slovenské CK v ponuke okrem hotelov s polpenziou aj hotely so službami all inclusive. V súčasnosti je teda skôr výnimkou, aby sa ponúkali letecké zájazdy „len“ s polpenziou a dominuje takzvaný all inclusive.“ Kedysi bolo pre Slováka luxusom vidieť more, dnes si potrpí aj na služby, hotely, zážitky a dobrodružstvo. A cestuje stále radšej a viac. Podľa posledných dostupných údajov Eurostatu si týždňovú dovolenku mimo domova nemohlo dovoliť 45 % Slovákov, ešte pred desiatimi rokmi to bolo takmer 60 %. Nie všetci však po cestovaní za hranice aj túžia. „O rapídnom vzostupe záujmu Slovákov dovolenkovať doma, hovorí aj raketový rast vypredaných kapacít slovenských hotelov. Domáca dovolenka je jednoznačne stále obľúbenejšia," hovorí Richard Homer z portálu dovolenka.sme.sk. Niet sa čo čudovať. Naša krajina ponúka hory, turistiku, krásnu prírodu a už aj dostatočne kvalitné služby, či aquaparky porovnateľné so svetovými. Jedinou „nevýhodou“ je menej stabilné počasie. Tých, ktorých to ťahá za hranice najčastejšie zakotvia pri „slovenskom mori“ na Jadrane a táto destinácia je už roky absolútnou slovenskou jednotkou. Pri výbere dovolenky už nie je pre Slovákov najdôležitejším faktorom cena, hlavnú úlohu pri výbere hotela a cieľovej krajiny zohráva aj kvalita a rozsah poskytovaných služieb. „Za posledné dva až tri roky sa mení vnímanie Slovákov v oblasti výberu dovolenky. Radšej si niečo priplatia, ako by mali mať horšiu dovolenku, no na druhej strane treba priznať, že chcú ušetriť. Čakajú na last minute, v rámci ktorých plánujú za čo najmenej peňazí dostať čo najväčší komfort,“ hovorí o slovenskej mentalite Homer. Po niekoľkých teroristických útokoch v moslimských krajinách, ktoré sa odohrali v minulosti, boli Tunisko, Turecko, ale aj Egypt na čiernej listine slovenských dovolenkárov. Súčasná pokojnejšia situácia, atraktívna cena a dobré služby už vytlačili strach z cestovania do týchto krajín. „100 % bezpečná krajina dnes neexistuje. Musíme sa skrátka naučiť dovolenkovať s rizikom,“ hovorí Peter Ferjenčík z oddelenia cestovného poistenia Union poisťovne. „Napríklad Turecko je naša najpredávanejšia destinácia. Ľudia už nevnímajú a neriešia terorizmus. Chápu, že za takú cenu nedostanú nikde inde lepšiu kvalitu ako v Turecku alebo v Egypte,“ potvrdzuje aj Homer. Aj to poukazuje na fakt, že Slováci už nehľadajú najlacnejšie možnosti na trávenie dovolenky. Za uplynulých 25 rokov jasne vidieť, ako prešli od konzervy k all inclusive, od stanu k päť hviezdičkovému hotelu, alebo od starej Karosy k Boeingu. V snahe ušetriť na výdavkoch za dovolenku však majú Slováci tendenciu šetriť aj na dôležitých veciach. Práve poistné udalosti sú však niečo, čo môže dovolenku extrémne predražiť. Napríklad, liečba úpalu v Turecku pokojne vyjde na 500 eur, boľavý zub v Taliansku na bezmála 400 eur. „Komplikovaná zlomenina krčku stehennej kosti v Španielsku s následnou operáciou a leteckým transportom na Slovensko bez poistenia vyšla až na 50 000 eur. Niektoré výkony v rámci operácie, transport do nemocnice a následne letecký transport do vlasti by nepokryl ani európsky preukaz zdravotného poistenia. Naviac, európsky preukaz zdravotného poistenia je akceptovaný len v štátnych zdravotníckych zariadeniach a na niektorom malom gréckom ostrove môže byť problém také vôbec nájsť,“ hovorí Neumann z Union poisťovne. V takýto prípadoch je ideálne voliť komerčné cestovné poistenie. To kryje aj výšku doplatkov za ošetrenie v obľúbených dovolenkových destináciách Slovákov. „Výška doplatkov za poskytnutú zdravotnú starostlivosť je v jednotlivých krajinách rôzna. Vo väčšine krajín Európskej únie sa za starostlivosť pripláca, napríklad vo Francúzsku je to 30 % z ceny výkonu, v Grécku 25 % z ceny liekov, prípadne pacient musí hradiť lieky v plnej výške. Platí to napríklad v Taliansku. Tieto náklady zdravotná poisťovňa nepreplatí, aj keď máte Európsky preukaz zdravotného poistenia,“ varuje Neumann. Preto je vhodné pribaliť si na dovolenku aj cestovné poistenie, ktoré vybavíte jednoducho aj online - na tomto linku. Nižšia cena, ale aj možnosť väčšej slobody láka Slovákov, aby cestovali bez využitia cestovných kancelárií. „Posledné dva až tri roky Slováci vnímajú dovolenku úplne inak. Je viac ľudí, ktorí cestujú do exotických krajín ako napríklad Zanzibar a Srí Lanka. To je spojené s tým, že sa dá lietať z Bratislavy cez Dubaj, letenky sú lacnejšie a ľudia strácajú rešpekt cestovať na vlastnú päsť," hovorí Homer. Je to trend, ktorý opäť výrazne mení cestovné zvyky Slovákov a prináša revolúciu. Lacné letenky sa stávajú možnosťou, ako sa dostať do vzdialených krajín za malé peniaze, čo je stále lákavá možnosť ako spoznať svet. „Posledné dva až tri roky Slováci vnímajú dovolenku úplne inak. Je viac ľudí, ktorí cestuje do exotických krajín ako Zanzibar a Srí Lanka." Je viac možností zdieľať zážitky a skúsenosti s ubytovaní cez hodnotiace portály, rezervovať si ubytovanie a letenku online. Výraznou pomocou cestovateľom sa stali skupiny na sociálnych sieťach, ktoré plnohodnotne suplujú odporúčania delegátov cestovných kancelárií. Vďaka internetu si vie každý nájsť ubytovanie, lokality, aj recenzie za pár minút. To dáva nový rozmer slobode v cestovaní pre tých, čo chcú cestovať bez agentúry, alebo cestovky. Niekto lietadlom, iní autom alebo karavanom. Podľa toho, aký kút sveta ich láka. Tento kurz potvrdzuje aj Rastislav Lamoš z požičovne karavanov. „Stúpa záujem o dovolenku s karavanmi. Čoraz viac ľudí si karavany prenajíma a zaujíma sa práve o takýto typ oddychu. Ide o trend, kedy majú ľudia záujem ísť takpovediac na vlastnú päsť a zažiť dobrodružstvo. Nemusia si nič plánovať. Stačí, že si vyberú termín a vyrazia na cestu.“ A kam ľudia s karavanom najčastejšie mieria? „Jednotkou je Škandinávia, kde to je s prívesom, alebo karavanom omnoho lacnejšie, ako ubytovanie v hoteli. No a samozrejme letné destinácie ako Taliansko a Chorvátsko,“ dopĺňa Lamoš. Chorvátsko je stále medzi Slovákmi prímorskou dovolenkovou jednotkou. Vyraziť na dovolenku autom má totiž množstvo výhod. Žiadne obmedzenia vo veľkosti batožiny, flexibilita, pohodlie a možnosť jazdiť kamkoľvek. Nehovoriac o možnosti pribaliť si aj rozmernejšie športové vybavenie. Ísť na dovolenku autom môže byť rizikové, ak auto nie je v dobrom stave. „Veľmi často sa stáva, že na ceste do Chorvátska odíde alternátor, teda dobíjanie autobatérie. Nedá sa opraviť na mieste a je problém,“ hovorí majiteľ autoservisu Radoslav Lehotský o konci mnohých dovoleniek. Tak isto sú rizikové stierače aj gumy. Ak vás chytí letná búrka na diaľnici bez dobrých stieračov, nemáte prakticky kde zastaviť a môže vás to stáť život. Niekedy môže malichernosť, ako napríklad defekt, znamenať koniec dovolenky. „Odporúčam nosiť so sebou rezervné koleso. No správne nahustené. Pretože ak nemá dostatočný tlak a nemáte pumpu, alebo kompresor, je to ako nemať náhradu,“ poukazuje na častú chybu vodičov Daniel Miklóši zo spoločnosti Autoporadca. Ak si chcete byť na ceste za hranice istejší spoľahlivosťou auta, je vhodné skontrolovať základné parametre vozidla. Ako hovorí M.Neumann, najviac problémov sa stane autám, pri ktorých neoveríte tie najdôležitejšie parametre, ako sú: dobrý technický stav, hladina oleja, chladiacej kvapaliny, dostatok tekutiny na ostrekovanie skla, stav stieračov, stav tlaku v pneumatikách a hĺbka dezénu, povinná výbava v závislosti od cieľovej aj prechodnej krajiny. „Zhruba 90 % ľudí nevie, čo má v prípade poruchy a nehody v zahraničí robiť. Ani nevie, kam sa obrátiť. Je potrebné mať takéto kontakty pripravené dopredu. Znižuje to stres,“ hovorí Miklóši. „Je nutné mať platnú Zelenú kartu a ostatné doklady od motorového vozidla. V prípade, ak je vaše vozidlo nepojazdné alebo má poruchu, volajte asistenčnú službu alebo kontaktujte priamo vašu poisťovňu. Pre takéto prípady sa oplatí poistenie asistenčných služieb k nepojazdnému vozidlu na dovolenku v rámci cestovného poistenia, ktoré kryje opravu pokazeného auta na mieste alebo v servise. Zabezpečí tiež náhradné auto na pokračovanie v ceste.“ radí Neumann. Vďaka tomuto poisteniu vám je poisťovňa schopná pomôcť s riešením situácie aj na diaľku. Ak počas cesty alebo pri snahe o opravu vozidla nebodaj prišlo k zraneniu a zdravotným problémom v zahraničí, aj takéto situácie rieši cestovné poistenie. Opäť stačí kontaktovať asistenčnú službu, ktorá zabezpečí ošetrenie, prípadný prevoz a adekvátnu zdravotnú starostlivosť.


NASA: Na zrážku s asteroidom sme zúfalo nepripravení

Vedec z NASA odporúča začať stavať vesmírnu loď, ktorá by nás ochránila pred katastrofou.

BRATISLAVA. Aj keď NASA každú noc objaví približne päť nových asteroidov, najbližších sto rokov nám od nich nič nehrozí. Riziko, že by jeden zo známych asteroidov narazil do Zeme, je približne 0,01 percenta. Napriek tomu sa môže stať, že k našej planéte bude smerovať teleso, ktoré sme nepredvídali. V takomto prípade sme v podstate bezmocní. "Najväčší problém je, že by sme s ním momentálne nemali čo spraviť," povedal Joseph Nuth z Národného úradu pre letectvo a vesmír (NASA) na tohtoročnom stretnutí Amerického geofyzikálneho zväzu. Aj keď sa nebezpečné asteroidy a kométy Zemi v súčasnosti vyhýbajú, našej planéte hrozili za posledných dvadsať rokov dve blízke stretnutia. V roku 1996 narazila kométa do Jupiteru a v roku 2014 prešla ďalšia kométa v tesnej blízkosti Marsu. Druhú z nich astronómovia uvideli iba 22 mesiacov pred preletom. Ak by mierila na Zem, nestihli by sme vyslať žiadnu vesmírnu loď, ktorá by mohla teleso odkloniť. Trvalo by minimálne päť rokov, kým by sme postavili vhodnú vesmírnu loď a pripravili ju na štart. Nuth a jeho tím preto navrhujú, aby NASA začala záchytnú loď stavať už teraz. V prípade potreby by tak mohla vyštartovať do roka. Zároveň odporúčajú postaviť aj druhú pozorovaciu loď, ktorý by priniesla dáta o zložení, tvare a pohybe prichádzajúceho telesa. Ak by sme chceli asteroid alebo kométu odkloniť od Zeme, Cathy Plesková z Národného laboratória v Los Alamos navrhuje dve riešenia: vybaviť vesmírnu loď jadrovou hlavicou alebo akousi obrovskou delovou guľou. "Technológia delových gúľ je celkom dobrá na zachytávanie objektov vo vysokej rýchlosti a je účinnejšia ako výbušniny. Nemáme veľa dát o tom, čo je vo vnútri asteroidov a komét, ale na základe poznatkov o fyzike, skalách a ľadu to môžme odhadnúť," dodala Plesková pre denník Guardian.


Odbory pohrozili Škode. Ak výrobu presunie do Nemecka, zredukujú nadčasy

Škode sa darí neustále dosahovať rast na úkor konkurencie.

PRAHA. Odborové zväzy Škoda Auto, českej dcéry koncernu Volkswagen (VW), vo štvrtok pohrozili, že zredukujú nadčasovú prácu, ak materská spoločnosť presunie výrobu niektorého z modelov Škoda do Nemecka. Manažéri Volkswagenu a odbory v Nemecku sa snažia obmedziť konkurenciu lacnejšej Škody tým, že presunú časť jej produkcie do Nemecka. Chcú tiež, aby česká značka platila viac za spoločné technológie. Správa zo stredy (4.10.), ktorá sa odvoláva na zdroje z automobilky, vyvolala obavy zo straty pracovných miest v Škode. Tá je pritom najväčším exportérom v Česku. Jej odbyt v uplynulých rokoch výrazne rástol a prekonal hranicu 1,1 milióna vozidiel. Škode sa tak darí neustále dosahovať rast na úkor konkurencie, medzi ktorú patrí aj sesterská značka VW. Prevádzková marža Škody vlani dokonca prekonala maržu výrobcu luxusných vozidiel Audi. Dôvodom sú podľa niektorých členov koncernu VW nespravodlivé výhody Škody. Šéf hlavného odborového zväzu Škody Jaroslav Povšík to odmieta. "Takéto správy sú v podstate namierené proti spoločnosti Škoda Auto, jej zamestnancom, ktorí sú obvinení z ich úspechu, flexibility, kvality výroby a obchodných výsledkov," povedal. Zdôraznil, že za týmto úspechom je obrovské nasadenie všetkých zamestnancov aj práca cez víkendy na úkor rodinného života. Povšík dodal, že "ak bude táto situácia pokračovať a nedôjde rýchlo k náprave, odbory nebudú viac podporovať flexibilnú prácu a ďalšie nevyhnutné veci potrebné pre rast spoločnosti". Očakáva sa, že napätie medzi značkami koncernu VW vyvrcholí pred zasadaním dozornej rady 17. novembra, na ktorom sa majú schváliť ročné investičné rozpočty. České odbory varovali, že akýkoľvek presun výroby by mohol mať za následok stratu až 2000 pracovných miest v Škode, ktorá na konci roku 2016 zamestnávala 28.tisíc osôb (bez dočasných zamestnancov). Český premiér Bohuslav Sobotka v reakcii na správy o presune výroby vyhlásil, že sa chce stretnúť s vedením a odbormi Škody, aby s nimi prediskutoval avizované zmeny. Česká republika je a naďalej zostane domovom spoločnosti Škoda Auto, české výrobné závody zásadne sú a budú na prvom mieste, píše predseda predstavenstva Škody Auto Bernhard Maier v liste zamestnancom. Maier tak nepotvrdil, ale ani nevyvrátil špekulácie, že sa má časť výroby Škody presunúť do Nemecka. "Dopyt je však taký vysoký, že musíme zvažovať aj možnosti ďalšieho rozšírenia našich kapacít. V tomto ohľade je pre nás prospešný výrobný zväzok koncernu Volkswagen, ktorý je v rámci celosvetového automobilového priemyslu jedinečný. V tejto záležitosti sa však jedná výlučne o pokrytí špičiek vo výrobe ," píše Maier v liste.


Prídu aj Suárez či Cavani? Slovensko má privítať Uruguaj

BRATISLAVA. Prezident Slovenského futbalového zväzu (SFZ) Ján Kováčik už na utorňajšej tlačovej konferencii pri príležitosti spečatenia partnerstva so spoločnosťami Tempus a LeasePlan avizoval, že národné mužstvo v októbri nastúpi v medzištátnom zápase proti jednému z najlepších mužstiev sveta. Nekonkretizoval meno súpera, avšak ako uvádza stredajšie vydanie denníka Šport, tím trénera Pavla Hapala sa stretne s reprezentáciou Uruguaja. Štvrťfinalista vlaňajších majstrovstiev sveta v Rusku disponuje hráčmi ako Edinson Cavani, Diego Godín, José María Giménez či Luis Suárez. Ohľadne tohto stretnutia ešte nepadla oficiálna dohoda, hrať sa však bude na Národnom futbalovom štadióne v Bratislave, podľa uvedeného zdroja by to malo byť 13. októbra. Slováci v tomto kalendárnom roku nastúpia ešte v jednom prípravnom stretnutí - 7. júna sa stretnú doma s hráčmi Jordánska, podľa slov Jána Kováčika pravdepodobne taktiež v Bratislave.


Výstavba trate, ktorá by prepojila Nitru s Bratislavou, by stála 140 miliónov eur

NITRA. Výstavba železničnej trate, ktorá by priniesla priame prepojenie Nitry s Bratislavou, by stála zhruba 140 miliónov eur. Železnice Slovenskej republiky (ŽSR) si dali vypracovať štúdiu realizovateľnosti, podľa ktorej je výstavba chýbajúceho úseku trate Nitra - Trnovec nad Váhom technicky realizovateľná, problematická je však návratnosť investície."V rámci vypracovania štúdie realizovateľnosti prioritne pre elektrifikáciu trate Leopoldov - Nitra -Šurany z roku 2014 bola iniciatívne vypracovaná alternatíva nového železničného prepojenia Nitra - Trnovec nad Váhom, konkrétne Horné Krškany - Trnovec nad Váhom, na rýchlosť 160 kilometrov za hodinu, jednokoľajná trať,“ uviedla pre agentúru SITA Ivana Popluhárová z Odboru komunikácie Generálneho riaditeľstva ŽSR. Problémom však je, že „z ekonomického hľadiska je počas hodnotiaceho obdobia projekt nenávratný“. O možnom časovom horizonte výstavby je podľa slov Popluhárovej predčasné hovoriť, pretože nie je spracovaná žiadna projektová dokumentácia.O priame železničné prepojenie Nitry s Bratislavou sa usiluje mesto Nitra. Primátor Jozef Dvonč cez leto informoval, že rokoval s generálnym riaditeľom Železníc SR a predsedom Nitrianskeho samosprávneho kraja o možnej výstavbe tejto trate. Podľa Dvonča by to prinieslo odľahčenie ciest, ktoré budú v súvislosti s príchodom automobilky Jaguar Land Rover do Nitry čeliť veľkému náporu.Mesto sa tiež obáva, že už dnes zlá dopravná situácia v mestskej časti Krškany sa po príchode Jaguaru ešte zhorší a žiada od štátu preložku tejto cesty. Ministerstvo dopravy a výstavby SR zatiaľ konkrétne kroky v tomto smere nepodniká. „Momentálne na tému realizovateľnosti tohto zámeru prebieha odborná diskusia, preto je priskoro hovoriť o časovom horizonte a konkrétnych krokoch,“ uviedla hovorkyňa rezortu dopravy Karolína Ducká.


STĹPČEK ŠÉFREDAKTORKYBez novinárov by sa zlyhania politikov ukázali len ťažko

Keby politici toľko nezatĺkali, spoločnosť mohla už dávno prejsť morálnou očistou.

Morálna vyspelosť vlád sa nemeria len počtom káuz, ale hlavne tým, ako sa k svojim zlyhaniam politici postavia. Keby na Slovensku niektorí z politikov použili energiu a čas, ktorý venovali zatĺkaniu korupčných káuz, na nápravu, spoločnosť, by už dávno prešla zásadnou morálnou očistou. Ak by novinári fungovali podľa predstáv niektorých politikov, ktorí si myslia, že majú v prvom rade leštiť obraz štátu, tak by sa verejnosť o mnohých závažných kauzách nikdy nedozvedela. Novinári sú často jediní, ktorí kričia, keď politici zaobchádzajú s peniazmi občanov, ako by si odkladali prepitné za vládnutie. Upozorňujú aj na to, že mnohé z káuz sú stále nevyšetrené a nepotrestané. Zmena je však málo pravdepodobná, kým na vyšetrovanie káuz budú mať dosah ľudia, ktorí za svoje pozície vďačia tým, ktorých by mali vyšetrovať.